ועדת הכספים, כנסת 23, פרוטוקול מספר 51, 2020-05-12 12:00

עודד פורר: אני מתכבד לפתוח את ישיבת ועדת הכספים בנושא מעקב אחר יישום וביצוע תכניות הסיוע הכספיות שהופעלו בשל משבר הקורונה.

עודד פורר: ערן יעקב, מנכ"ל רשות המיסים, יצטרף אלינו לדיון.

עודד פורר: אני אומר קודם כל לחברי הכנסת – ואני אומר את זה לכל הפקידות פעם אחר פעם – כשיש לי טענות הטענות שלי הן לממשלה.

עודד פורר: לכל עובדי המדינה יש בוסים, הבוסים האלה הם השרים שלהם, השרים וראש הממשלה.

עודד פורר: אני כן יודע שהם עובדים מסביב לשעון אבל הבעיה היא, כמו שאמרתי, הרבה הרבה מאמץ ולצערי מעט תוצרת, בגלל שמישהו צריך לקבל החלטות ואנחנו לא מסכימים עם חלק מההחלטות שמתקבלות, כמו על דרכי הסיוע.

עודד פורר: אני אבקש מערן לתת מענה לכמה דברים שעולים כתוצאה ממה שאנחנו לומדים על המשבר הזה.

עודד פורר: לפחות ממה שפורסם לגבי המתווה עולות כמה השגות משמעותיות.

עודד פורר: אני חייב לומר שבעינינו – ופה אני אמחה גם לפרוטוקול – המתווה הזה היה צריך לעבור דרך ועדת כספים בהליך של חקיקה, כפי שהתחייבה הממשלה והיועץ המשפטי לממשלה הורה לה בתחילת הדרך.

עודד פורר: למרות זאת הם בחרו לעשות זאת בתקנות שעת חירום, לכאורה כדי שזה יהיה מהר, וכמו שאנחנו יודעים, קיצורי הדרך האלה לקחו הרבה זמן.

עודד פורר: במקום שהמענקים האלה יינתנו ב-1 במאי, חלקם עדיין לא ניתנו או נמצאים בתהליך וזה לקח יותר זמן.

עודד פורר: אני חושב שחקיקה דווקא הייתה גם הופכת את כל הנוסחאות ואת כל התהליך הזה לנכון יותר, טוב יותר, עם שיתוף ציבור, וגם עובדת יותר מהר.

עודד פורר: עלו כמה וכמה בעיות בתחום הזה.

עודד פורר: אני רוצה לפחות לפרוש את הנושאים הראשונים שעליהם חשוב לדבר ושעלו, אגב, גם בפגישות שביצעו העצמאיים עם ראש הממשלה.

עודד פורר: אני יודע על סיכום דיון שהיה לנציגי ארגוני העצמאיים, ללה"ב, עם ראש הממשלה.

עודד פורר: הוא אמר להם "כן" עם הראש, אבל מעבר לתנועות ראש ולהגיד כן, בפועל הדברים לא קרו.

עודד פורר: כן אנחנו נבקש לתקן חלק מהדברים האלה.

עודד פורר: הדבר הראשון, והוא החשוב בעינינו, הוא חישוב ירידת המחזורים לפי חודשי מאי-יוני.

עודד פורר: זה עלה פה גם בדיון הקודם.

עודד פורר: במרס-אפריל העסקים מקבלים את הכסף על עבודה שהם עשו בינואר-פברואר.

עודד פורר: אני לא רואה אצלם במחזורים עדיין את הירידה במרס-אפריל.

עודד פורר: במרס בוודאי שלא, באפריל אולי נתחיל לראות קצת אבל לא באותה מידה שנראה את זה במאי-יוני.

עודד פורר: לכן נבקש שמבחינת המחזורים תהיה אפשרות לבחון את המחזורים לפי ירידת המחזור במאי-יוני.

עודד פורר: הדבר השני – אי אפשר לקחת את 2018 ולהגיד: עליה אנחנו מתבססים למתן המענק כי עוד לא הוגש דוח 2019.

עודד פורר: בסוף עסקים מתנהלים על פני תקופה ארוכה.

עודד פורר: יכול להיות שלעסק 2018 הייתה שנה פחות טובה ו-2019 הייתה שנה מצוינת והמענק שהוא יקבל ב-2020 יהיה נמוך יותר.

עודד פורר: עלו פה כמה פתרונות, אני אשמח לשמוע את ההתייחסות של מנהל רשות המסים.

עודד פורר: אפשר לחשב את המענק בדרך של לקחת כמה שנים אחורה ביחד ולחשב אותן.

עודד פורר: בנוסף יש עוד בעיה שאם אני אכין היום ואעשה מאמץ להגיש את דוח 2019, מיד עם הגשת הדוח אני מחויב לשלם את המס על הדוח.

עודד פורר: אם הייתי מגיש את הדוח בסוף השנה אז כנראה שבסוף השנה הייתי עושה את התחשבנות המס.

עודד פורר: מה שיקרה זה שעסקים יגישו את דוח 19, ישלמו את המס ויקבלו את המענק, שבעצם ישלם את המס שקיבלו לשלם בגלל הגשת הדוח.

עודד פורר: לכן צריך לאפשר לעשות את זה באמצעות תצהיר בעיניי.

עודד פורר: לא דוח מבוקר עדיין אלא תצהיר שאומר: זה היה המחזור, זו הייתה הפעילות, בהתאם לזה לקבל את המענק ובהמשך יהיה תשלום המסים.

עודד פורר: כמובן שצריך לתת את האפשרות הנ"ל גם לבעלי עסקים חדשים שפתחו את העסק אחרי ה-2 באוקטובר 2019, לפי הצהרה.

עודד פורר: מישהו שפתח את העסק נמצא, אגב, במצב עוד יותר קשה הרבה פעמים כי הוא ממש במצב ההתחלתי של כל ההשקעות שהוא ביצע.

עודד פורר: דבר אחרון שאני מבקש הוא לגבי אלה שהפכו להיות עצמאיים או שכירים באמצע השנה.

עודד פורר: המחזור שנספר להם הוא מחזור על חצי שנה אבל אני צריך לאחד את החישוב הזה, בין אם הוא ילך במסלול של העצמאי ובין אם במסלול של השכיר, של כל ההכנסה החייבת שלו.

עודד פורר: מירי, שלום.

מירי סביון: בוקר טוב.

מירי סביון: ערן יצטרף ברגע שהוא יוכל אבל בינתיים אני כאן.

עודד פורר: מירי, א', אני לא יודע אם שמעת את הפתיחה שלי ואת הנושאים שהעליתי אבל אני מניח שהם גם יעלו בהמשך הדיון.

עודד פורר: בשלב הראשון אני רוצה הצגה שלך איפה אנחנו עומדים גם מבחינת הפעימות וגם מבחינת הנוסחה.

עודד פורר: ככל שאת יכולה לתת מענה לבעיות שאני העליתי – אם זה על דוח 2019, אם זה החישוב לפי 2018 לגבי בעלי עסקים חדשים ואם זה גם חישוב ירידת מחזור במאי-יוני – נשמח; ואם לא, אז זה יהיה תוך כדי הדיון.

מירי סביון: בסדר.

מירי סביון: קודם כל קצת נתונים לגבי הפעימות שיש לנו: בפעימה ראשונה לעצמאיים, שיצאה לדרך לפני פסח, הוגשו עד עכשיו יותר מ-210,000 בקשות ואישרנו לתשלום כבר יותר מ-830 מיליון שקלים.

עודד פורר: את אומרת 210,000 בקשות – כמה בקשות אושרו?

מירי סביון: זה הבקשות שאושרו.

מירי סביון: זה יותר קרוב ל-212 למעשה הבוקר.

עודד פורר: זאת אומרת שמה שאת אומרת זה בקשות שאושרו.

מירי סביון: בקשות שאושרו, כן.

מירי סביון: זה הסכומים שאושרו לתשלום, שעיקרם כבר נמצאים בתוך חשבונות הבנק וחלקם ממש בדרך.

מירי סביון: מדובר פה בסכומים שהם מעל 830 מיליון שקל שכבר אושרו לתשלום.

עודד פורר: זו הפעימה השנייה?

מירי סביון: לא, זו הפעימה הראשונה.

מירי סביון: בפעימה השנייה, שנפתחה ביום רביעי שעבר, יש לנו כבר מעל 235,000 בקשות שאושרו ואושרו לתשלום יותר ממיליארד ו-250 אלף שקלים.

מירי סביון: הפעימה השלישית, שהיא בתוך הפעימה השנייה – יחד עם הפעימה השנייה פתחנו לעצמאיים שיש להם מחזור פעילות של עד 300,000 שקלים בשנת 2019 אפשרות לקבל מענק נוסף של בין 700 שקלים ל-3,025, ממש באותו הליך – שם אושרו שם כמעט 155,000 בקשות והסכום לתשלום הוא קרוב ל-240 מיליון שקלים.

מירי סביון: אלה שלושת המענקים שכבר נמצאים באוויר כמה ימים.

מירי סביון: הבוקר, כמו שאתם יודעים, עלינו לאוויר עם הפעימה השלישית של מענק השתתפות בהוצאות גם לעצמאיים וגם לחברות.

מירי סביון: המענק מיועד לעסקים עם מחזורים מ-300,000 ועד 20 מיליון שקלים.

מירי סביון: אין לי כרגע את הנתון המדויק אבל תוך דקות ספורות מהרגע שפתחנו היינו עם 500 בקשות, זו באמת ההתחלה.

מירי סביון: חשוב לי להסביר – אנחנו גם משתדלים להסביר את זה לציבור – שהמענק עצמו, כך או כך, ישולם אחרי שיוגשו הדיווחים במע"מ בגין מרס-אפריל, ומי שצריך גם ינואר-פברואר, כדי שנוכל באמת לתת את המענק כפי שצריך.

מירי סביון: המענק הזה ייקח כמה ימים מכיוון שיש עבודה במערכת, אבל המענק יגיע לחשבונות הבנק בדרך כלל, למי שדיווח המע"מ שלו יהיה אצלנו, תוך ימים ספורים.

מירי סביון: ישנם מצבים בהם נצטרך לבדוק, כשיהיו כל מיני חריגויות או דברים שצריך לשאול, ואז זה יתעכב לבירור אבל אנחנו ערוכים.

מירי סביון: רוב ההליך, למעלה מ-90%, יהיה הליך שכולו אוטומטי ולא נעצר.

מירי סביון: אנחנו בכל מקרה ערוכים גם לשאלות ברמה השירותית וגם לבדיקות שצריך לעשות כדי שלא יעכבו את הדברים בצורה משמעותית.

מירי סביון: כמו שאתם יודעים, במענק האחרון, זה שהעלינו לאוויר היום, לחלק מהעסקים נשלם סכומים מאוד משמעותיים שיכולים להגיע למאות-אלפי שקלים, התקרה היא 400,000 שקלים.

מירי סביון: זו סקירה לגמרי מלמעלה, עודד.

מירי סביון: אם יש עוד שאלות לסקירה הזו אני אשמח, ואם לא תגיד לי לאיזו שאלה אתה רוצה שאני אתייחס כדי שאני לא אפספס.

ניר ברקת: מי זכאי?

ניר ברקת: תגדירי את סוג העסקים שזכאים למענק.

עודד פורר: נעשה סבב של חברי כנסת.

ניר ברקת: איזה סוג עסקים זכאים למענק ובעיקר תגידי מי לא זכאי למענק הזה.

אופיר כץ: ואם תוכלי גם להתייחס לסוגיית העמותות כי בסוף זה אותו מנגנון.

אורית פרקש הכהן: רגע, אופיר, יש לנו כאן סדר של דוברים.

אורית פרקש הכהן: נעשה את זה לפי הסדר.

אורית פרקש הכהן: אלון שוסטר, בבקשה.

שתי נקודות: הרעיון שאין אפשרות לדעת – אתם בחרתם, כך אומרים לי חברי הקיבוצים – איך לדווח לנו עבור בכלל מס הכנסה, הוא אפליה בלתי הגיונית.

שתי נקודות: אני מבין שאו שהמערכת המקצועית נותנת פתרון או שהמערכת הפוליטית תצטרך להתייחס לזה.

שתי נקודות: אני סבור שיש פה אפליה – שייתכן שהרשות השופטת תצטרך לתת עליה תשובה – בלתי הגיונית שציבור שלם של 10,000 איש פוטר מעבודתו, הפסיק לעבוד בהנחיית המדינה והמדינה מתנערת מאחריות.

שתי נקודות: צריך למצוא פתרון.

שתי נקודות: הנושא השני קשור לפעימה השלישית, להתאגדות של עוסקים במסגרת מה שאתם מגדירים איחוד עוסקים.

שתי נקודות: במקרה למשל שבו חבורה של מושבניקים מתאגדת ומדווחת ביחד – זה יכול להיות קיבוצניקים או כל קואופרטיב אחר – עד 20 מיליון שקל אתם נותנים פתרון, אבל אם זה 20 מיליון ושני שקלים אין להם אפשרות לקבל את ההחזרים בפעימה השלישית.

שתי נקודות: אני לא מצליח להבין את העניין הזה.

שתי נקודות: כל זה כמובן אם לא מדובר בבעלות משותפת.

שתי נקודות: אנחנו צריכים לעזור לארגונים השונים, בוודאי בתחום החקלאות אבל לא רק, להתאגד, לעבוד ביחד, לעזור לכם לדווח ביחד אבל לא להידפק – סלחי לי – בגלל איחוד העוסקים הזה.

אורית פרקש הכהן: תודה רבה.

אורית פרקש הכהן: את מרכזת את הנקודות, מירי?

מירי סביון: כן, אני רושמת את כל ההערות ואני אתייחס אליהן.

אורית פרקש הכהן: בסדר.

אורית פרקש הכהן: ח"כ מיקי לוי.

מיקי לוי: שלום לך, מירי.

מיקי לוי: יש בקשה לדחות את הגשת דוחות 18 בחודש ימים.

מיקי לוי: הייתה דחייה מרוכזת של דוחות ומאזנים 18 עד ה-30 באפריל, אבל עדיין לא יצאנו מכול הבלגן הזה ויש בקשה לחודש נוסף, שתצא אפשרות בכתב, בבקשה.

מיקי לוי: ביטול הקנסות על דיווחים באיחור של דוחות מע"מ.

מיקי לוי: להבנתי, דחיית העברת המע"מ עצמו לרשות המסים אושרה על ידכם בתוקף הנסיבות, אבל מטילים ריבית על הדוחות שהוגשו.

מיקי לוי: לכן אני מבקש לבטל את הקנסות האלה.

מיקי לוי: לא יכול להיות שאישרתם את דחיית הדוחות ותטילו אחר כך ריבית על העניין הזה.

מיקי לוי: נכון, יש דחייה של 12 חודשים, פריסת השומות לפחות של 12 חודשים, ובמקרים מסוימים אף 24, תלוי בגובה הסכום, תנסו לחשוב על העניין הזה כי לאנשים אין כסף.

מיקי לוי: אין כסף.

מיקי לוי: האם המתווה, הפיצוי, הסיוע מצד הרשויות הוא בהשוואה למחזור בכנסות בשנת 2018 או 2019?

מיקי לוי: אם זה ב-18, מה דינו של עסק חדש שרק התחיל לפעול ב-18?

מיקי לוי: הרי את ואני יודעים שהשנה הראשונה, במקרה הטוב רק הראשונה, היא שנה של הפסדים, עד שהוא מתאזן, עד שהוא עומד על הרגליים.

מיקי לוי: מה ניתן לעשות בעניין הזה בבקשה?

מיקי לוי: עוד שאלה אחת קטנטנה.

מיקי לוי: פניתי לערן ישירות, לא אליך, לגבי סוגיה של מס רכישה.

מיקי לוי: בעקבות שלושת החודשים האלה, מס רכישה על שתי דירות שהיו צריכים למכור – כל השוק מת.

מיקי לוי: אני ביקשתי לדחות את זה בסדר-גודל של עוד חצי שנה.

מיקי לוי: לא יקרה כלום לרשות.

מיקי לוי: אז מה אומרים לי?

מיקי לוי: נדחה את זה רק לתקופה הזאת שהיה משבר, ל-71 יום.

מיקי לוי: זאת תשובה לא טובה כי ב-71 יום אנחנו לא יוצאים מהמשבר.

מיקי לוי: לכן אני מבקש דחיית מס רכישה בשישה חודשים.

מיקי לוי: השוק הזה של הנדל"ן מת.

אורית פרקש הכהן: תודה רבה.

אורית פרקש הכהן: עכשיו לפי הרשימה זה התור שלי.

אורית פרקש הכהן: נעשה את זה בקבוצות של שלושה חברי כנסת, ברשותך, ואז את תעני.

אורית פרקש הכהן: אני רוצה טיפה לעלות למעלה ולהבין משהו לגבי המדיניות שלכם כרשות המסים בשלב הבא של הטיפול במשבר הכלכלי הכולל.

אורית פרקש הכהן: כמו שאנחנו מבינים, החלק ברמת המאקרו של המשבר הזה הוא שיש ירידה חדה בגביית מסים בממשלה.

אורית פרקש הכהן: בגלל כל המשבר הפעילות במשק נפגעה משמעותית וגם מצד ההכנסות גביתם הרבה פחות מסים.

אורית פרקש הכהן: דווקא פה אני רוצה לשאול – ודיברתי גם על הנושא הזה עם ערן, מעט אתך, לא הצלחתי להבין תשובה ברורה – מה קורה עם מדיניות גביית המסים שלכם במקום בו אפשר לנסות ולגבות את הכסף, ואני חוזרת לנושא מיסוי רווחים ממשאבי טבע, סוגיית קרן העושר.

אורית פרקש הכהן: יש כסף על הרצפה של מאות-מיליוני דולרים שאני מבינה שנמצא בוויכוח עם חברות תשתיות ענק במדינת ישראל.

אורית פרקש הכהן: אתם בעצם מנהלים ויכוח כבר שלוש-ארבע שנים על שומות ועל חיובים במס.

אורית פרקש הכהן: חברות תשתית, שאני לא רוצה לנקוב בשמן, מפרסמות דוחות כספיים פעם אחר פעם שבהם הן מדברות על כך שהן במחלוקת אתכם, רשות המסים, על הפקדות המסים שלהם.

אורית פרקש הכהן: אני חושבת שבתקופה כזו, שדווקא האוכלוסיות החלשות, המוחלשות, העסקים החלשים והמוחלשים הם אלה שנפגעים מהמצב הזה, המחויבות שלכם היא לייצר מדיניות גביית מס בצורה כזו שהחברות החזקות, שאתם בוויכוחים אתן כבר שנים על גביית מסים, תשלמנה את המס הזה ואחר כך הן יכולות להתווכח עם עררים.

אורית פרקש הכהן: זה חשוב כדי שהממשלה לא תכניס את היד לכיס של האזרחים בגזירות שונות ומשונות לפני שעשינו את המקסימום לקבל את הכסף שצריך לשלם כחוק ושמגיע לנו, האזרחים, כתוצאה משימוש במשאבי הטבע שלנו.

אורית פרקש הכהן: אני רוצה להבין מה אתם עושים בעניין הזה, מה אתם עושים בוויכוח הזה שנגרר כבר שנים ארוכות ביחס למאות מיליוני שקלים בעניין הזה.

אורית פרקש הכהן: אני כל הזמן שומעת שיש דיבורים ויש דיונים, הבנתי שלא צריך תיקון חקיקה בנושא הזה.

אורית פרקש הכהן: אני רוצה להבין מה אתם עושים בעניין הזה של מדיניות המיסוי, מדיניות של רווחים כלואים.

אורית פרקש הכהן: את מבינה את השאלה שלי?

אורית פרקש הכהן: מה עושים כדי להגביר את צד גביית המסים ולעשות מין מבצע כי המציאות היא לא עסקים כרגיל?

אורית פרקש הכהן: השאלה השנייה שאני מצטרפת אליה זו השאלה של הארכת המסים, דחיית המסים הייתי רוצה לשמוע באמת את תפיסת העולם שלכם כי אנחנו כל פעם מגיעים לפה עם הרבה מאוד מאבקים של יועצי המס, של רואי החשבון, שבאים כל פעם ובדקה ה-90 מאריכים או לא מאריכים.

אורית פרקש הכהן: איך אתם באמת רואים את הדברים?

אורית פרקש הכהן: האם תהיה עוד הארכה?

אורית פרקש הכהן: איך בכלל את חווה את הדבר הזה?

אורית פרקש הכהן: אם את יכולה תתחילי להשיב לשלושת הח"כים הראשונים.

מירי סביון: לגבי חברי קיבוץ – כמו שציינת, חברי קיבוץ שבוחרים לדווח על ההכנסות שלהם יחד עם כל הקיבוץ לענייני מס הכנסה זה באמת חלק מהמיסוי של הקיבוץ.

מירי סביון: יש כאן משמעות מאוד נרחבת שמאוד-מאוד מיטיבה עם תוצאת המס של אותם אנשים מבחינת שיעורי המס שחלים עליהם ברגע שהם חלק מהקיבוץ.

מירי סביון: זה גם עניין של מידע שאין לנו וגם במובן הזה שחברי הקיבוץ בחרו לנהל את הדיווחים שלהם מול רשות המסים כך.

מירי סביון: לכן, ככל שהמענק הזה משולם בהתאם לדוח שאותו יחיד הגיש למס הכנסה, ואותו יחיד למעשה לא הגיש מס הכנסה וגם לא הערכנו את השיעור הפרטני שלנו על ההכנסה, הוא באמת נמצא בתוך החבילה של הקיבוץ – שבדרך כלל יש לה יתרונות מס מאוד משמעותיים אבל במקרה הזה הוא באמת לא יכול לקבל את המענק שמבוסס על הדוח השנתי שלו ועל ההכנסה האישית שלו שעליה שילם מסים לאורך השנים.

מירי סביון: חשוב לציין שישנם 1,500 חברי קיבוץ שמדווחים בצורה עצמאית, מחוץ לקיבוץ, ואותם 1,500 אנשים, ששילמו את המסים בצורה פרטנית, באמת זכאים לפעימה הראשונה והשנייה בהתאם לנתונים שלהם.

מירי סביון: זה לחלק הזה.

אלון שוסטר: מירי, אני לא יכול להשאיר את זה בלי תגובה.

אלון שוסטר: עוד רגע יתקבל הרושם שנעשה כאן משהו לא חוקי, חס וחלילה – לא שהתכוונת – הכול מתועד והכול ידוע.

אלון שוסטר: אני רק טוען שהחיבור בין הסיוע למי שפוטר מעבודתו או הופסקה עבודתו על פי הוראות המדינה, לבין מה שהוא מדווח או משלם, כשהכול מוסכם והכול ידוע, הוא חיבור לא ראוי.

אלון שוסטר: הוא חיבור מפלה.

אלון שוסטר: מה בכלל הקשר?

אלון שוסטר: עצמאיים לא זכאים לדמי אבטלה, קיבוצניקים לא זכאים לדמי אבטלה – נא לסייע למי שהפסיק לעבוד ואין לו הכנסה.

אלון שוסטר: יש לכם את כל הנתונים האפשריים עם רק רצון.

אלון שוסטר: אני מקווה שנצליח לשכנע אתכם או את מי שיעסוק בזה.

מירי סביון: אני אמשיך לנושאים הבאים.

מירי סביון: לגבי מחזור של 20 מיליון שקלים ומה קורה עם מישהו שהוא 20 מיליון וקצת – שמים קו במקום אחד של מספר.

מירי סביון: כל מספר שלא נשים תמיד יהיה מישהו שיש לו 10 שקלים יותר מזה.

מירי סביון: כששמים קו שמים קו.

מירי סביון: אנחנו יצאנו בכל אחת מהפעימות האלה עם תקציב מוגבל שאליו היה צריך לכוון את המענק בצורה הכי טובה ובאמת השתדלנו לכוון כל אחד מהמענקים האלה בצורה מדויקת ככל שיכולנו, במאמצים מאוד גדולים, שמתבססת על הנתונים שנמצאים אצלנו כדי באמת לשלוח את המענקים האלה לאותן אוכלוסיות שהכי צריכות אותם.

מירי סביון: שתי הפעימות הראשונות של המענקים לעצמאיים באמת נשלחו.

מירי סביון: הפעימה הראשונה, שהייתה יחסית מצומצמת, נשלחה לאוכלוסיות היותר חלשות וגם התקרה הייתה יותר נמוכה.

מירי סביון: בפעימה השנייה, שהיה לנו תקציב מענקים יותר גדול, יכולנו להרחיב את האוכלוסייה לבעלי הכנסות גבוהות יותר וגם סכום המענקים גדל.

מירי סביון: הפעימה השלישית מכוונת יותר לתת מענה לכיסוי של השתתפות בהוצאות.

מירי סביון: שמנו כאן את כל הניסיון שצברנו לאורך השנים בקרן הפיצויים, גם מבחינת המודל התפעולי וגם מבחינת המודל הכלכלי, כדי לא להיכנס לחישובים ידניים ופרטניים שהיו דורשים ממעסיקים להגיש לנו כל מיני דיווחים ומאתנו לבדוק אותם והיינו יכולים להיכנס להליך של חמש שנים תשלומי מענקים.

מירי סביון: עשינו איזושהי מערכת שמשלבת בין נתונים שקיימים אצלנו באופן שוטף על העסקים, עם נוסחאות שנותנות אומדן יחסית סביר להוצאות הקבועות של העסק וכך נקבע מנגנון תשלום המענקים.

מירי סביון: המענק הזה באמת מכוון לתת מענה לאותם עסקים שגם כשיש להם היקפי פעילות גדולים ברור לנו שישנן הוצאות שהם לא יכולים לחסוך ולגבי ההוצאות האלה אנחנו משלמים מענק שתלוי במחזור ותלוי בנתונים הקונקרטיים של כל אחד מהעסקים כפי שאנחנו יכולים לגזור אותם מתוך הדוחות שלהם.

מירי סביון: אני אסביר.

מירי סביון: בנושא של איחודי עוסקים, מכיוון שאיחודי עוסקים זו בדרך כלל קבוצה של חברות שבחרו להגיש את הדיווחים שלהם למע"מ ביחד, כקבוצה אחת, וגם להגשה הזו יש יתרון מאוד משמעותי מבחינת דיני המס, כי בניגוד לעוסקים אחרים, שכשיש להם ערך מוסף הם משלמים, וכשיש להם עודפי תשומות הם יכולים להתקזז, ולפעמים יש גם פערים של זמן בין קיזוז התשומות לבין תשלום העסקאות, איחודי עוסקים זו קבוצת חברות שבחרה יחד להגיש את הדיווחים שלה ונהנית לאורך השנה ולאורך שנים רבות מיתרונות המס שנובעים מהעבודה שהם מגישים איחודי עוסקים – ואני חלילה לא אומרת שהם עושים פה משהו מנוגד לחוק.

מירי סביון: הם פועלים בהתאם לחוק, זה בסדר גמור, והם נהנים מאותן הקלות שהחוק מאפשר בהקשר הזה.

מירי סביון: אבל ברגע שאתה נהנה מההקלות האלה, אני אומרת שוב - - -

אלון שוסטר: מה הקשר בין ההקלות בנושא מיסוי בשגרה לבין מי שצריך לקבל כרגע סיוע?

עודד פורר: אלון, אני מציע שתקיים איזושהי פגישה עם רשות המסים ספציפית על הנושא הזה.

עודד פורר: אני רוצה לתת קצת לאורחים מבחוץ ולהמשיך את סבב חברי הכנסת.

עודד פורר: ירון גינדי, נשיא לשכת יועצי המס, אחריו דובי אמיתי, נשיאות הארגונים העסקיים.

מיקי לוי: היא לא המשיכה לתת תשובות לשני חברי כנסת.

עודד פורר: אני אבקש ממנה בסבב הבא.

ירון גינדי: אני רוצה ברשותכם להתחיל דווקא מהנושא האחרון שמירי העלתה, הנושא של איחוד עוסקים.

ירון גינדי: אין שום יתרון מס לאיחוד עוסקים.

ירון גינדי: כל הסיפור של איחוד עוסקים הוא טכני לחלוטין.

ירון גינדי: יכולות להיות באותה עיר, באותה שכונה, שלוש חברות שמדווחות באיחוד עוסקים ולכן הן לא יקבלו את הפיצוי, וחברות אחרות שלא ידווחו מבחינה טכנית באיחוד עוסקים אלא כל אחת מהן תדווח פרטנית, כן יזכו לפיצוי.

ירון גינדי: זאת אפליה שאני לא מאמין שהיא יכולה לעמוד בשום מבחן משפטי.

ירון גינדי: זו רק שאלה של כסף, אני אומר לכם.

ירון גינדי: אם רוצים לחסוך כסף עושים את זה.

ירון גינדי: זה איזשהו טריק לחסוך בו כסף כי כל הסיפור של איחוד עוסקים הוא סיפור טכני לחלוטין.

ירון גינדי: בסוף הערך המוסף של שלוש החברות משתלם למע"מ.

ירון גינדי: מע"מ לא מפסיד אגורה שחוקה מאיחוד עוסקים.

ירון גינדי: אפס יתרון.

ירון גינדי: יש אולי יתרון בתזמון, אבל לא יותר מזה ולא צריך להטעות את הציבור בנוגע לדבר הזה.

ירון גינדי: אני שומע את זה כל הזמן ואני מתנגד כשאומרים את זה.

ירון גינדי: זה לא נכון מקצועית.

ירון גינדי: זה אחד.

ירון גינדי: אני חושב שצריך לתת פתרון לאיחוד עוסקים, יש כאן עסקים שמופלים לרעה משמעותית.

ירון גינדי: שניים, הנושא של 2018.

ירון גינדי: אנחנו כל הזמן נתקלים בלקוחות שלנו שהפסידו בשנת 2018 ובגלל שהם פתחו את העסק שלהם לפני 2018 הם לא זכאים לקבל אגורה שחוקה, לא בפעימה הראשונה ולא בפעימה השנייה.

ירון גינדי: זה אנשים עם משפחות, עם ילדים ואנחנו לא נותנים להם פתרון בגלל שהם הפסידו בשנת 2018.

ירון גינדי: שכיר קיבל דמי אבטלה לפי מה שהוא הרוויח בששת החודשים האחרונים, לפי 2019, ועצמאי, בגלל שהוא הפסיד ב-2018, הוא לא מקבל דמי אבטלה, הוא לא מקבל את הפיצוי.

ירון גינדי: תחשבו שיכול להיות שהוא הרוויח 10 שנים אחורה.

ירון גינדי: עוד דבר שאני חייב להגיד בעניין הזה הוא שבהודעה לתקשורת של משרד האוצר וראש הממשלה נאמר במפורש שהעסקים יוכלו לבחור בין 18 לבין 19, אבל מה עשו לנו בתוך החוק?

ירון גינדי: אמרו: כן, הם יוכלו לבחור, בתנאי שפתחת ב-18 והפסדת ב-18.

ירון גינדי: ואם פתחתי בדצמבר 17, הפסדתי ב-18 ובשנת 2019 הרווחתי?

ירון גינדי: אז למה להפלות את הילדים שלי?

ירון גינדי: הם לא ילדי ישראל?

ירון גינדי: הם לא אזרחים פה?

ירון גינדי: את זה אני לא מצליח להבין.

עודד פורר: חד-משמעית.

ירון גינדי: נושא עסקים חדשים.

ירון גינדי: יש המון עסקים חדשים שפתחו ב-2 באוקטובר 2019 וראו זה פלא, בגלל שהם פתחו מהתאריך הזה ואילך – הם השקיעו כספים, השקיעו מיליונים, הם מנוע צמיחה במשק הישראלי – הם לא זכאים לאגורה פיצוי.

ירון גינדי: הם נפגעו הכי הרבה.

ירון גינדי: חייבים לתת פתרון גם לעסקים החדשים.

ירון גינדי: אי אפשר להשאיר אותם בחוץ.

ירון גינדי: הנושא האחרון הוא הנושא של בסיס מזומן.

ירון גינדי: אתם מתארים לעצמכם שעסקים היו סגורים לחלוטין במרס-אפריל 20 בהוראת המדינה ובכל זאת לא יקבלו אגורה אחת שחוקה?

ירון גינדי: האם זה יעלה על הדעת?

ירון גינדי: את הפתרון לא אנחנו צריכים לתת – את הפתרון המדינה צריכה לתת.

ירון גינדי: איך בכל זאת נותנים להם כסף אם הם היו סגורים בכל החודשים האלה רק בגלל שהם קיבלו כסף בחודשים קודמים.

ירון גינדי: מה הפתרון?

ירון גינדי: יכול להיות מצב שאפשר להסמיך אותנו, המייצגים, שבדוחות שאנחנו מגישים עכשיו, על מרס-אפריל, נוציא מתוך המחזורים של מרס-אפריל את הכספים שלא שייכים לתקופה הזו.

ירון גינדי: חבר'ה, לנו כמייצגים – גם לרואי החשבון, גם ליועצי המס – יש אחריות פלילית.

ירון גינדי: אנחנו לא נשקר בשביל הלקוחות שלנו.

ירון גינדי: אנחנו לא נעשה את זה.

ירון גינדי: גם הלקוחות שלנו לא היו מוכנים שנעשה את זה.

ירון גינדי: אנחנו יודעים מתי יצאו חשבוניות העסקה, יש לנו את הזמנות העבודה – כן, זה ייקח מאתנו זמן, אבל ראוי לעשות את זה.

ירון גינדי: זה צודק.

ירון גינדי: זה הוגן.

ירון גינדי: זה פתרון אחד.

ירון גינדי: אני גם מכיר את הפתרון, שכמובן גם אותו הצענו, שייחשבו את המחזורים כמו בפעימה השנייה, מרס-יוני 20 לעומת מרס-יוני 19.

ירון גינדי: זה פתרון פחות טוב כי יכול להיות שלאורך ארבעה חודשים העסקים נפגעו בשיעור אחר ושונה מכך שהם באמת לא ייצרו הכנסה במרס-אפריל, אבל זה הרע במיעוטו.

ירון גינדי: תודה.

עודד פורר: תודה.

עודד פורר: אני לא רואה את דובי אמיתי, אז, מירי, אני אבקש שתמשיכי להשיב.

מירי סביון: אני אחזור לרשימה שלי מקודם.

מירי סביון: מיקי לוי דיבר על ארכה לדוחות 2018.

מירי סביון: אנחנו כרגע, כמו שמיקי ציין, נתנו ארכה לדוחות.

מירי סביון: אנחנו כרגע מתנהלים מול הלשכות.

מירי סביון: הבנו שיש פניות.

מירי סביון: במקביל אני חייבת לציין שבינתיים בזמן הזה מוגשים הרבה מאוד דוחות ואנחנו בוחנים עד כמה באמת יש צורך.

מירי סביון: צריך להבין שמדובר כאן בעניין מתגלגל כי ככל שחולף הזמן אנחנו כבר צריכים להגיש את דוחות 2019.

מירי סביון: דוחות 18, צריך להבין, זה דוחות שמלכתחילה מועד ההגשה המקורי שלהם היה מאי ויוני 2019, וזה אומר שבאותם דוחות שבהם משלמי המסים צריכים לשלם הפרשי מס, הכסף הזה כבר מזמן היה צריך להגיע לקופת המדינה או לפחות להיות מוסדר.

מירי סביון: אז יש פה עניין של דחיית מסים וגם עיכוב מתגלגל בעבודה, שבסופו של דבר יש הלאה עוד את דוחות 2019.

מירי סביון: בכל מקרה, אנחנו מודעים לקשיים והנושא הזה נבחן.

עודד פורר: אבל לדוח 19, עד מתי - - - ?

מירי סביון: זה משהו שנמצא על השולחן שלנו, מתנהלים כאן דיונים מתמשכים עם נציגי הלשכות בעניין הזה ועם משרדי המייצגים ואנחנו נדע לתת לזה מענה.

מירי סביון: לגבי הנושא של חובות מס, שנתנו ארכה לתשלום של דוח מס, גם במס הכנסה וגם במע"מ, ואנחנו מבקשים ריבית והצמדה על התקופה שהכספים משולמים באיחור.

מירי סביון: ראשית, זה המצב החוקי.

עודד פורר: ביקשתם לתקן את החקיקה בהוראת שעה?

מירי סביון: אני לא מצליחה לשמוע את ההערות באמצע אז אני מתנצלת אם אני לא מתייחסת, אני מנסה לענות לשאלות שהעליתם.

עודד פורר: מירי, את אומרת שזה המצב החוקי.

עודד פורר: הרי המצב החוקי בהרבה מאוד דברים מביא את הממשלה לוועדה, לכנסת, ומבקשים בהוראת שעה לתקן את החקיקה, לתת ארכות.

עודד פורר: אפשר לעשות את זה.

עודד פורר: זה לא משהו שהוא חדש.

עודד פורר: זו לא פרקטיקה שרשות המסים לא מכירה.

מירי סביון: תשלום ריבית והצמדה על חובות זה אחד הדברים שנמצאים בבסיס של תשלומי המסים וזה דבר שהוא מאוד-מאוד חשוב.

מירי סביון: ברמה הכללית מאוד חשוב להישאר עם הדברים האלה מכיוון שיש מחיר לזמן ולדחייה של התשלומים.

מירי סביון: דרך אגב, באותה מידה אנחנו כמובן משלמים את אותה ריבית והצמדה גם על ההחזרים.

עודד פורר: יש גם מחיר להנחיה של מדינת ישראל לסגור את העסקים.

מירי סביון: יש כאן גם הכנסות וגם הוצאות ויש פה שיווי משקל בין הדברים.

מירי סביון: יש פה איזון מוחלט.

מירי סביון: לגבי אותם מצבים שבהם מתברר שעסקים לא יכולים לעמוד בתשלומים האלה, כמו שידענו לאורך כל השנים, וכמו שבתקופת הקורונה נתנו דגש למענה לפניות הציבור בצורה הרבה יותר מוגברת, גם בהקשרים של פריסות וגם באותם מצבים שבהם השתכנענו שיש קושי אמיתי לעמוד במלוא תשלומי הריבית – בהתאם לסמכויות שלנו במקרים הקונקרטיים אנחנו נותנים את ההקלות המתאימות.

מירי סביון: מאוד חשוב לנו בעניין הזה – ואני חושבת שגם כאן, בוועדת הכספים והמחוקק – שנהיה כולנו מודעים לאחריות הכבדה שיש על הכתפיים שלנו כדי שכל מי שבאמת צריך ויכול לשלם את המסים ישלם את המסים.

מירי סביון: גם בלי קשר לצעדים שעשינו עד עכשיו אנחנו רואים ירידה, פגיעה מאוד גדולה בהכנסות ממסים.

מירי סביון: אנחנו לא חושבים שהיא הסתיימה.

מירי סביון: אנחנו חושבים שנמשיך לראות אותה גם בחודשים הקרובים ולכן האחריות שלנו כרשות מסים – אבל גם של כל המחוקקים וכל מי ששותף, ואני חושבת שגם המייצגים במגזר העסקי – שכל מי שצריך ויכול לשלם מסים יעשה את זה.

מירי סביון: אנחנו מבחינת שירות ניתן את המענה הכי טוב שאנחנו יכולים לאותם מקרים שבהם צריך פריסה, באותם מקרים שניסינו להפחית בירוקרטיה נתנו גם ארכות גורפות, אבל אני אומרת שוב, צריך להבין שתשלומי המסים כרגע, יותר מתמיד, זה משאב שאנחנו צריכים לעשות את המרב כדי לגבות את מה שנכון ואפשרי.

מירי סביון: אני אומרת את הדברים האלה בצד זה שהעובדים שלנו עם הנחיות מאוד ברורות וגם עם משאבים מאוד-מאוד גדולים כדי לתת מענה לכל הבקשות לפריסה והקלות כדי להתאים ולכוון את ההקלות בצורה הכי ממוקדת לאותם מקומות שבאמת צריכים לתת אותן.

מירי סביון: כל הקלה גורפת, אם אנחנו מחמיצים פה תשלומי מס שכן יכולים וצריכים להיכנס – אני חושבת שאנחנו עושים פה פגיעה ארוכת טווח בקופת המדינה, שאני אומרת שוב, כולנו צריכים אותה, גם בשביל לשלם את מה שהמדינה צריכה וגם באמת כדי לא להיכנס לגירעונות שבסך הכול יהיו מוטלים על הכתפיים של השנים הבאות והדורות הבאים.

מירי סביון: לכן אני חושבת שצריך באמת לעשות את כל הצעדים שצריך לעשות, אבל איפה שאין צורך במהלכים גורפים – ואנחנו יודעים כרגע להתמודד עם הדברים האלה בצורה פרטנית – אנחנו באמת עושים את מה שצריך לעשות כדי להקל על העסקים.

עודד פורר: מירי, אם הממשלה – ופה הטענה היא לא אליכם אלא למקבלי ההחלטות – במקום כל הסחור-סחור הזה הייתה מייצרת תוכנית מענקים ברורה לפי ירידה במחזורים בתנאי שהעוסק ממשיך לשלם את המסים שלו, ממשיך לשלם לעובדים שלו, ממשיך לשלם את כל התהליך, לא היינו נמצאים בזה.

עודד פורר: אני לא רוצה לבקש דחיות.

עודד פורר: הממשלה הייתה צריכה לתת מענק למי שנפגע ואז הוא היה יכול לעבוד.

עודד פורר: לא היינו צריכים לעשות פטור מארנונה ולשפות את הרשויות המקומיות בארנונה, לא היינו צריכים לבוא ולהתחנן בפניכם, לא היינו צריכים לעשות חל"תים ולשפות את הביטוח הלאומי בגין החל"תים.

עודד פורר: היו נותנים – כפי שנתנו, אגב, בארצות הברית למשל, שאמרו לעסקים: תוך ארבעה ימים ההלוואה בחשבון שלכם, אם 75% מההלוואה ישולמו לשכר עובדים ותשלומי מסים ההלוואה הופכת למענק.

עודד פורר: זה היה נתיב יותר נכון, לצערי לא בחרתם בו ואתם גם לא הולכים בו.

מירי סביון: לגבי עסקים חדשים שהפסידו או לא והבחירה בין דוחות 18 ל-19, אני קודם כל אבהיר מה ההנחיות שלנו אומרות ואז אני אתייחס להערות שעלו גם ממיקי וגם מירון.

מירי סביון: קודם כל לחדד את המצב: עסקים חדשים שהתחילו ב-19 – כמובן שהמענק מתבסס על דוחות 2019.

מירי סביון: עסקים שהתחילו לפעול ב-18, הפסידו ב-18 וב-19 הרוויחו – המענק מתבסס על דוחות 2019.

מירי סביון: שאלתם למה לא ניתן תמיד לבחור בין 2018 ו-2019, הטוב שבהן.

מירי סביון: קודם כל, צריך להבהיר שכרגע מדובר כאן גם בעניין תפעולי וגם מהותי.

מירי סביון: אנחנו כרגע נתנו את ההתאמה הזו לעסקים חדשים מתוך ההנחה שיש סיכוי גבוה יותר שהשנה הראשונה של עסק היא שנה קשה, לכן יותר קשה להגיע להכנסה חייבת ולכן נתנו שם את הגמישות הזו, מתוך ההבנה שזה חלק ממהלך העסקים הטבעי או שיכול להיות מאוד-מאוד שכיח בקרב עסקים.

מירי סביון: לגבי האפשרות לעשות בכל מצב בחירה, יש פה שני נושאים שצריך להביא בחשבון: אחד, מדובר פה בעניין תקציבי שכמובן משנה את העלות של המענקים האלה; והחלק השני, יש פה מורכבות תפעולית נוספת.

מירי סביון: אני אזכיר לכולנו שהחלטת הממשלה לגבי הפעימה השנייה התקבלה ביום שישי לפני שבועיים וחצי, והמערכת, וכך נדרשנו, עלתה לאוויר פחות משבועיים אחרי קבלת ההחלטה.

מירי סביון: מדובר פה במורכבות תפעולית נוספת גם מבחינת פיתוח המערכות ומורכבות תפעולית נוספת עבור מי שמגיש את הדוחות, כי כרגע אין חובה עדיין להגיש את דוחות 2019, בעקרון אפשר לחכות אתם, ברגע שאנחנו הופכים את שנת 2019 לשנה שבגינה משולם המענק אנחנו לוחצים על כל השוק – על המייצגים, על בעלי ההכנסות – להגיש את הדוחות האלה בהקדם.

מירי סביון: זה גם מייצר לחצים שיכול להיות שלשוק יהיה קושי לעמוד בהם, גם יכול ליצור טעויות ולכן צריך למצוא פה איזשהו איזון בין כל מרחב האילוצים האלה וזאת ההחלטה שהתקבלה כרגע.

אורית פרקש הכהן: מירי, לא הצלחתי לקבל תשובה לשאלה שלי.

מירי סביון: עוד לא הגעתי אליך.

מירי סביון: אני אסיים עם מיקי לוי ואז אעבור לשאלות של אורית.

מירי סביון: הדבר הנוסף שמיקי לוי העלה הוא הנושא של מס רכישה.

מירי סביון: אני מניחה שאתה מדבר על התקופה של 18 החודשים בחוק הארכת מועדים, שהתכוונו להעביר בקשה בנוגע להקפאה של התקופה הזו.

מירי סביון: כרגע אנחנו חושבים שאפשר לקיים דיונים ארוכים ולתת ארכות בלי סוף לתוך המועדים האלה, אנחנו חושבים שבתוך החוק הזה נתנו בצורה סטנדרטית את הקפאת התקופה עם איזשהו גרייס מסוים.

מירי סביון: אנחנו חושבים שצריך לתחום את הדברים וגם עכשיו אנחנו רואים שהמשק למעשה מתחיל לחזור לפעילות, גם בנושא של נדל"ן, אנשים יכולים ללכת לראות נכסים, מה שהם לא יכלו לעשות בתקופה הזו.

מירי סביון: למעשה בנוסח שמובא כרגע – אני לא יודעת אם הוא הגיע אליכם או לא – כבר קיימת התייחסות למועדים האלה.

מירי סביון: כרגע נראה לנו שזה לוח זמנים שבהחלט יכול לתת מענה סביר בתקופה הזו.

מירי סביון: לגבי הנושא של פגיעה בהכנסות מסים ואיך אנחנו מתייחסים לנושא של מיסוי משאבי טבע.

מירי סביון: כמובן שבשל חובת הסודיות אני לא יכולה להיכנס ולפרט בפני הפורום המכובד הזה את מחלוקות המס שיש לנו עם משלמי המסים, קטנים, גדולים או מאוד משמעותיים.

מירי סביון: מה שאני כן יכולה להגיד זה שכל התאגידים המשמעותיים במשק, לרבות תאגידים שמשלמים היטלים בגין משאבי הטבע שלהם, זה מסוג הנישומים שאנחנו מקיימים מעקב צמוד אחר הדיווחים שלהם.

מירי סביון: כשיש לנו מחלוקות מס אתם אנחנו שמים את הכוחות המקצועיים הכי טובים שלנו כדי לנהל את הדיונים האלה ואת מחלוקות המס הלא פשוטות האלה.

מירי סביון: המצב החוקי כרגע הוא שכאשר יש לנו מחלוקת מס, גם אם מדובר בסכומים מאוד מהותיים וגם אם מדובר בסוגיה שאנחנו חושבים שבכלל לא היה צריך לנהל עליה את המחלוקת.

מירי סביון: המצב החוקי הוא כזה שלנו כרשות מסים אין אפשרות לגבות את המס השנוי במחלוקת, גם כשאנחנו מאוד מאוד רוצים אותו בקופת המדינה.

אורית פרקש הכהן: ואת זה שלא שנוי במחלוקת גביתם?

מירי סביון: אם יתקבל תיקון חקיקה כזה תהיה אפשרות בחוק ובדין לגבות גם את מה ששנוי במחלוקת.

מירי סביון: זה באמת יכול בהרבה מאוד מצבים להביא לכך שכספי מסים ייכנסו במועד שבעינינו יותר נכון שייכנסו, במועד מוקדם יותר.

מירי סביון: כרגע המצב החוקי הוא כזה שגם אם אנחנו בטוחים בצדקנו ב-100% או ב-200% אין לנו סמכות לקחת כסף שהוא מס שנוי במחלוקת, ולא משנה עכשיו אם אני מדברת על עסק קטנטן או אם אני מדברת על עסק של מיליארדים.

עודד פורר: תודה, ח"כ פרקש.

מירי סביון: לגבי העבודה שלנו, כמו שאמרתי, בתוך התנהלות הפנימית שלנו העבודה נעשית בצורה מאוד מקצועית ורצינית, בקצב הכי מהיר שאפשר לעשות בנסיבות האלה.

מירי סביון: יש לוחות זמנים בתוך החקיקה שלנו והדברים נעשים במהירות הכי מהירה שאפשר לעשותם.

מירי סביון: לגבי הנושא של תשלום מס שנוי במחלוקת, שאנחנו חושבים שהוא צעד ראוי ונכון גם ברמה הכללית ועל אחת כמה וכמה בכל מה שנוגע להיטלים על משאבי טבע, מבחינתנו זה חלק מהתוכניות שלנו לחוק ההסדרים, שאנחנו מקווים שבמהרה נפנה ונתחיל לעבוד עליו.

מירי סביון: זה חלק מהרעיונות שאנחנו חושבים שמאוד-מאוד נכון להביא לשולחן הוועדה הזו.

מירי סביון: אנחנו חושבים שזה באמת יוסיף מאוד לגביית המסים וישפר מאוד את היכולת שלנו להתנהל מול הגופים האלה.

מירי סביון: נראה לנו שזה גם משהו שהוא מאוד-מאוד נכון לקופת המדינה.

עודד פורר: תודה.

עודד פורר: דובי אמיתי, אחריו רועי כהן, איריס סטרק ונחזור לחברי הכנסת.

דובי אמיתי: תודה.

דובי אמיתי: אדוני היושב-ראש, אני רוצה לפתוח בכמה מילים.

דובי אמיתי: אני חושב שעבודת המגזר העסקי בראשותי יחד עם רשות המסים – אני חייב לציין אותה – היא עבודה יוצאת מן הכלל, יש תיאום, על אף כל הבעיות.

דובי אמיתי: יחד עם זאת, אני רוצה לומר שזו לא חוכמה בדיעבד לבוא ולומר את זה היום ואני מצטרף למה שאמרת, אדוני היושב-ראש, שאם היינו פועלים על פי מודל "צוק איתן" אז לא היינו מוציאים את העובדים לחל"ת, לא היינו צריכים להתמודד עם הפעימה הראשונה והשנייה, כל התהליך היה עובר דרך המעסיקים ולא היינו נמצאים היום עם מיליון ומשהו מובטלים.

דובי אמיתי: אני אמרתי את זה כבר בתחילת האירוע, אני חושב שטעינו ואני מקווה שלא נטעה בעתיד.

דובי אמיתי: הדבר השני שמעיק כרגע זה האשראי ותזרים המזומנים כי הנזקים הכבדים במגזר העסקי – אם אני אצטרך לתת הרצאה של 24 שעות אני לא אספיק לכמת בה את מה שקורה.

דובי אמיתי: האשראי ומצוקת המזומנים היא בעייתית אצלנו.

דובי אמיתי: איך זה מתחבר לרשות המסים?

דובי אמיתי: אחד, אני חושב שאנחנו צריכים להעביר את המשק לפחות עד סוף השנה הזו למודל של מע"מ על בסיס מזומן.

דובי אמיתי: קורים פה אירועים לא פשוטים.

דובי אמיתי: כשהמגזר העסקי מוציא חשבוניות, החשבוניות האלה מדווחות ולא מקבלים את המע"מ כי יש הרבה מקרים של חדלות פירעון של הצד שמקבל מאתנו את השירות.

דובי אמיתי: לא יכול להיות שאנחנו נממן את המע"מ.

דובי אמיתי: אני מבקש ממירי ומערן להתחיל לחשוב שהמע"מ השנה יעבור על בסיס מזומן.

דובי אמיתי: אני חייב לומר שאני מצטרף לאמירה של איחוד עוסקים.

דובי אמיתי: אני לא מקבל את ההסבר שלך.

דובי אמיתי: אני חושב שהוא לא מדויק ואני מבקש שתשקלו את זה פעם נוספת.

דובי אמיתי: דבר נוסף הוא הסדרי חוב שנעשו לפני הקורונה לתשלום המסים, כמו מס המסתננים שעשינו ב-2018, שוב אני מבקש מכם לשקול לדחות בחצי שנה את הסדרי החוב.

דובי אמיתי: אתם חייבים לאפשר לנו אוויר לנשימה באשראי.

דובי אמיתי: דבר אחרון, שלא קשור אליך אבל אני מפנה את זה ליושב-ראש הוועדה, ערבויות ביצוע של המגזר העסקי במאות מיליונים עדיין לא משוחררות לנו.

דובי אמיתי: אין טעם להחזיק ערבויות ביצוע ברמה של 100% ולא של 50%.

דובי אמיתי: אני מבקש ממך, אדוני היושב-ראש, ומחברי הכנסת, לפעול לשחרר את הכסף שלנו, של המגזר העסקי, שנמצא היום בכל משרדי הממשלה.

דובי אמיתי: זה כסף מזומן שלנו - - -

עודד פורר: תודה.

עודד פורר: זה לא רשות המסים, זה חשב המסים.

עודד פורר: דיברנו אתו על זה אתמול.

עודד פורר: התשובות שם היו פשוט התשובות הקבועות – רשמתי לי את זה פה – "יש שיתוף הדוק", "שיח שוטף", "דיונים מעמיקים", "מגבשים תוכניות" והם "עושים הרבה מאמץ".

עודד פורר: אני רק רוצה לשאול את מירי בהקשר של דיווח המע"מ – גם אתמול זה עלה – משרד הבריאות ביקש מהספקים שלו בדחיפות לקנות ציוד לאור המשבר כבר בפברואר ולהעביר לו אותו.

עודד פורר: הם הוציאו כמובן את החשבוניות, שילמו את המע"מ, רק שמשרד הבריאות – שאפילו לא כפוף לחוק מוסר תשלומים – ישלם להם מתישהו ואין להם מושג מתי.

עודד פורר: אני לא מצליח להבין למה הם צריכים להלוות למדינה את המע"מ.

עודד פורר: אני מבקש שתתייחסי גם לזה.

עודד פורר: איריס שטרק, בבקשה.

איריס שטרק: שלום, אני רוצה לומר כמה דברים ולהתייחס לדברים שמחייבים שינוי.

איריס שטרק: דבר ראשון, רשות המסים מקיימת עכשיו הליכי גבייה ודיונים בו זמנית, עם כל העומס שקיים פה, כולל קנסות וקנסות מינהליים.

איריס שטרק: אני חושבת שחייבים לעצור עכשיו ולאפשר למגזר העסקי ולמייצגים להיות בסיטואציה שאין עומס נוסף שהוא עומס לא סביר בעליל ולעצור את כל ההליכים האלה.

איריס שטרק: עם כל הרצון לגבות מס, יש פה מגזר עסקי שמתמודד עם אסון ואת האסון הזה צריך להניח.

איריס שטרק: גם אנחנו כמייצגים לא מסוגלים להתמודד עם התופעה הזו.

איריס שטרק: כל בקשה שלנו – ביקשנו להתייחס לזה עקרונית – נענית שכל דבר לגופו, כל דבר לגופו.

איריס שטרק: זו בירוקרטיה וזו עמידה של היחיד בפני כוח ואנחנו לא רואים את שיתוף הפעולה, עם כל הרצון הטוב.

איריס שטרק: דבר שני, יש כאן לוח זמנים שנקבע בתקנות שעת חירום שהוא לא הגיוני.

איריס שטרק: הדרישה לגבי עסקים שנפתחו ב-19 או שהפסידו ב-18, או לגבי בעלי שליטה בחברות, שבעצם קיבלו שכר רק ב-19, מה שנקרא חברות חדשות, להגיש מאזנים ודוחות 19 עד לתאריכים שהוגשו – פעימה ראשונה זה דוחות עד 10 ביוני ואחרי זה עד 12 ביולי – היא דרישה לא סבירה בעליל.

איריס שטרק: היא דרישה שתגרום: או לרשלנות בהכנת הדוחות, או לרשלנות בביקורת, או לגריעה מזכאים, כי אי אפשר יהיה לעמוד בזה.

איריס שטרק: אין שום בעיה, בין אם זה בהחלטת ממשלה ובין אם בגיבוש של שינוי תקנות שעת חירום, להאריך לפחות בעוד חודש כדי לאפשר עמידה מלאה בעניין הזה.

איריס שטרק: זה מחויב המציאות, פשוט מחויב המציאות, גם לעסקים וגם לרואי החשבון.

איריס שטרק: דבר נוסף, הוזכר פה שכדי לקבל את הפעימה השלישית צריכים קודם לשלם את המע"מ.

איריס שטרק: כשאין כסף אי אפשר לשלם את המע"מ.

איריס שטרק: קודם צריך לקבל את המענק ואז לשלם את המע"מ.

איריס שטרק: הסדר הוא בדיוק הפוך.

איריס שטרק: הדבר הבא הוא הנושא של איחוד עוסקים שהוזכר.

איריס שטרק: הוא פשוט עיוות ופגיעה בעסקים שכל מה שהם עשו הוא טכני, פעלו במסגרת מהלך טכני של איחוד עוסקים לעניין מע"מ, אין לו שום קשר למהות, אין לו שום קשר לדבר אחר.

איריס שטרק: זה פשוט לקחת עסקים ולגזול מהם את מה שמגיע להם.

איריס שטרק: עיוות נוסף שקיים הוא עניין של בן זוג עוזר בעסק.

איריס שטרק: בגלל שמדובר בשני אנשים שבעצם כל אחד עומד בפני עצמו וגם ההכנסה מחולקת בין שניהם, מאחר שלבן הזוג העוזר – שזה מאוד מאפיין עסקים משפחתיים – אין תיק במע"מ, למרות שזה לא כתוב בתקנות הוא לא מקבל את המענק.

איריס שטרק: הדבר האחרון הוא נושא ההשגה לגבי פעימה שלישית.

איריס שטרק: לא מתוך החלטות הממשלה אלא מתוך מה שפורסם היום באתר – ברגע שיש השגה הסכום שיתקבל הוא רק 20% מדרישת המענק או עד 80,000 שקל, ואז צריך לחכות לתהליכי השגה ממושכים במקום לתת את המענק המוסכם.

איריס שטרק: עיוות בלתי נסבל ששוב פוגע בתזרים.

איריס שטרק: אני עומדת על כך שהמענק שמוסכם ישולם במלואו.

איריס שטרק: אני חושבת שכל הדברים האלה יחד הם מחויבי המציאות כדי לאפשר לעסקים להיפגש עם הכסף.

איריס שטרק: תודה.

עודד פורר: תודה.

עודד פורר: רועי כהן, בבקשה.

רועי כהן: שלום לכולם.

רועי כהן: אני אהיה קצר ותכליתי.

רועי כהן: ביום ראשון שעבר נפגשנו עם ראש הממשלה במשך שלוש שעות, חלק מהאנשים כאן גם היו חלק מהפגישה, ובה הצפנו בפניו חלק מהדברים שדיברה עליהם הרגע איריס שטרק, נשיאת לשכת רואי החשבון.

רועי כהן: ראש הממשלה הנחה לנגד עינינו את שר האוצר ואת מנהל רשות המסים לפתור את הבעיות האלה.

רועי כהן: ממש הנחה.

רועי כהן: לא ליד, לא נדמה – הנחה לפתור את הדברים האלה על מנת שעשרות-אלפי אנשים לא יפלו בין הכיסאות וימצאו את עצמם ללא מענה, ללא פיצוי, שלא קיבלו מענה לא בפעימה הראשונה, לא בשנייה וגם לא בשלישית.

רועי כהן: קמנו יום למחרת, פניתי למנהל רשות המסים והוא אמר לי: תשמע, רועי, אני לא יכול תפעולית לעשות את מה שראש הממשלה ביקש ממני.

רועי כהן: אני לא יודע לעשות את זה תפעולית.

רועי כהן: יש לי בעיה של כוח אדם, יש לי בעיה של בירוקרטיה כזו ואחרת.

רועי כהן: אני אומר לו: אבל תבין שיש שם משפחות, יש שם ילדים, יש שם אנשים שמחכים למה שראש הממשלה אמר והבטיח שיתנו להם – יתנו להם 10,500 ש"ח, יתנו להם פיצוי על בסיס ירידה במחזורים – אתה משאיר אותם מופקרים.

רועי כהן: הוא אמר לי: תשמע, רועי, זה בעיות תפעוליות, אני לא יודע מה לעשות עם הדברים האלה.

רועי כהן: אז אני רוצה לשאול פה בקול רם את כל ועדת הכספים, את כל חברי הכנסת: מי מנהל את המדינה?

רועי כהן: האם ראש הממשלה מנהל את המדינה, או מנהל רשות המסים מנהל את המדינה?

רועי כהן: לא נראה לי שיש תשובה ברורה.

רועי כהן: אם ראש הממשלה מורה למנהל רשות המסים לפתור את הבעיה, הוא אומר לו: תשמע, מה שרועי אמר זה באמת מה שעולה אלי גם, לא יכול להיות שהנושא של השוטף פלוס 60 לא ייפתר, לא יכול להיות שאנשים שהפסידו בשנת 2018 לא יקבלו לפי שנת 2019, לא יכול להיות שיש כמה מאות מקרים של אנשים שפתחו עסקים והפסידו ואין להם מענה, אתה משאיר אותם לבד במערכה.

רועי כהן: אני באמת קורא לכם, אני שואל את השאלה הזו, שאלה רטורית: מי מנהל את המדינה, האם ראש הממשלה, שנושא באחריות, או האם פקידות כזו ואחרת שטוענת – יכול להיות מסיבותיה – שהיא לא יכולה תפעולית לענות על הדרישות של אותם עסקים?

רועי כהן: אנחנו, העסקים, אנחנו לא מספרים.

רועי כהן: אנחנו לא בעיה תפעולית.

רועי כהן: אותו עסק שכרגע משווע לעזרה הוא לא בעיה תפעולית של ערן יעקב.

רועי כהן: הוא עסק ששילם מסים, ששילם ביטוח לאומי, ששילם הכול וכרגע מצפה לתשובות ממדינת ישראל.

עודד פורר: תודה.

רועי כהן: אני אודה לך, עודד, שלא תיתן היום לצאת מהוועדה הזו בלי שהם נותנים לך תשובות מה זה הבעיות התפעוליות האלה ומי אמור לפתור אותן.

רועי כהן: תודה רבה.

עודד פורר: תודה, רועי.

עודד פורר: לפני שאני אתן לרשות המסים להתייחס, רק שיעור קצר באזרחות.

עודד פורר: במדינת ישראל, לפחות כך אני רואה את זה, במדינות דמוקרטיות – אם אני אשווה את זה לחברה עסקית – בעלי המניות הם האזרחים, מועצת המנהלים זו הממשלה ויושב-ראש מועצת המנהלים הוא ראש הממשלה.

עודד פורר: יש מנכ"לים במשרדים, ואגב, הם גם מינויים אישיים, כל שר יכול להזיז את המנכ"ל שלו, לכן זה הדין.

עודד פורר: עובדי המדינה, אגב, עושים לילות כימים, את זה אני יודע, מסביב לשעון, אבל בסוף מישהו צריך לקבל את ההחלטה ולהחליט לאן הולכים.

עודד פורר: רשות המסים, בבקשה.

עודד פורר: אני גם אבקש התייחסות למה שאמר רועי, האם בגלל בעיות תפעוליות מה שהממשלה רוצה לא קורה?

מירי סביון: דבר ראשון וחשוב בהמשך לשיעור באזרחות, אני חושבת שברור לכולם שרשות המסים פועלת בהתאם להחלטות הממשלה ולמצב החוקי.

מירי סביון: אין פה בכלל שאלה.

מירי סביון: אנחנו בהחלט מעמידים את היכולות התפעוליות שלנו וכשרוצים להעביר איזושהי החלטה אנחנו בהחלט מסבירים מה היכולת שלנו, איך אנחנו יכולים לתרגם אותה לעשייה ופעולה כדי שהדברים באמת יקרו.

מירי סביון: לכן, בכל מה שקשור לדיני המס או למענקים שרשות המסים אחראית עליהם, הדברים האלה קורים בסופו של דבר מכיוון שצריך לחבר בין הרעיונות והעקרונות לבין יכולת לבצע אותם.

מירי סביון: זו המשמעות של יכולת תפעולית.

מירי סביון: אפשר לפעמים להביא מודלים מאוד חכמים ומאוד יפים אבל אי אפשר לתרגם אותם לביצוע, או שהביצוע שלהם לוקח חמש או עשר שנים, בתקופה כזו כנראה שהמשמעות היא שזה בלתי אפשרי.

מירי סביון: לשאלה הזו אני אומרת שוב, מי שקובע את החקיקה ומי שמחליט את ההחלטות – אנחנו מדברים פה על החלטות ממשלה או על תקנות שמי שמחוקק אותם הוא הגורם המחוקק.

מירי סביון: רשות המסים היא גורם מבצע.

מירי סביון: זה התפקיד שלנו כאן.

מירי סביון: כך אנחנו רואים אותו וכך אנחנו פועלים.

מירי סביון: אנחנו לא ממציאים פה שום חקיקה או עקרונות והדברים נעשים בהתאם לחקיקה ולהחלטות הממשלה, כדי שלא נתבלבל.

מירי סביון: לגבי הנושא של העבודה של רשות המסים בתקופה הזו, מאז שאנחנו לאט-לאט חוזרים לפעילות רגילה, גם כשהמשק היה בסף פעילות מאוד-מאוד נמוך קיבלנו הרבה מאוד פניות ממייצגים ומשלמי מסים שביקשו להמשיך את ההליכים אתנו, או מצבים שבהם גם אנחנו חשבנו שנכון שהליכים שאנחנו מקיימים מול משלמי מסים מאוד-מאוד משמעותיים – ואורית, אף אחד לא נקב בשמות אבל ישנם גם כאלה מהסוג שאורית התייחסה אליהם – שיש להם את האפשרות ולנו יש את האפשרות, חובה שרשות המסים תמשיך להתנהל מולם כדי באמת לדאוג ולוודא שהכסף שהמדינה צריכה לקבל יגיע בסופו של יום.

מירי סביון: זה כולל אותם מצבים שבהם אנשים ניצלו את התקופה הזו ועשו הון עתק, עוסקים שבכלל לא טרחו להירשם במרשמים שלנו והתברר שבתוך הרשתות משווקים מאות-אלפים ומיליונים של מסכות או מוצרים אחרים וחשבו שרשות המסים לא נמצאת.

מירי סביון: אז אנחנו נמצאים איפה שאנחנו צריכים להיות ולכן אנחנו חוזרים לפעילות איפה שצריך להיות.

מירי סביון: במקביל לזה, כאשר מייצג בא ואומר שאין לו את האפשרות כרגע להיכנס לדיוני שומה ואין לו את היכולת, המשרדים קיבלו הנחיה מאוד ברורה – שהמייצגים גם קיבלו העתקים ממנה – להתחשב, לתת ארכות ואיפה שאין דחיפות מיוחדת או אין חשיבות מיוחדת, ניתנות ארכות לקיים את הדיונים וזה נדחה.

מירי סביון: אני חייבת להגיד שבמקביל לאמירות שאיריס כאן אמרה, שאנחנו מאוד מבינים אותן, יש לנו אמירות ממשרדי מייצגים שפנו עוד קודם וכבר עכשיו מברכים על כך שאנחנו חוזרים לפעילות הזאת.

מירי סביון: הם אומרים שברור לכולם שזה משהו שצריך לעשות אותו וזה חלק מהחזרה של המשק לעבודה נורמלית.

מירי סביון: לגבי הנושא של הרחבת בסיס מזומן ומע"מ, צריך לזכור שהיום יותר מ-95% מהעסקים כבר מדווחים במע"מ.

מירי סביון: אנחנו מבינים שבסיטואציה כרגע ישנם הרבה מאוד גופים גדולים שדוחים תשלומי עתק ואנחנו חושבים שכרגע לא נכון סביב הנושא הזה של עיכוב התשלומים – שזה נושא שצריך לפתור אותו –לייצר במקום איזשהו כלי מס שהוא לא נכון ולעקם את כל כלי המס כדי לפתור עכשיו בעיה של מוסר תשלומים או התייחסות תזרימית של גופים כאלה ואחרים.

מירי סביון: כדאי לפתור את הבעיה במקום של הבעיה ולא להתחיל לעקם עוד מערכת ועוד מערכת כדי לפתור בעיה שנוצרה במקום אחר.

מירי סביון: אנחנו בוחנים את הנושא של הרחבת התשלום במזומן אבל כרגע נתנו תשובה פעם אחת שאנחנו חושבים שזה לא נכון.

מירי סביון: אנחנו מבינים שזה עולה שוב ונבחן אבל אנחנו חושבים שהדבר הנכון לעשות הוא - - -

עודד פורר: מה המענה, מירי, שאת יכולה לתת לעסק שעובד מול משרד הבריאות, לאור משבר הקורונה המשרד אמר לו: תרכוש לי מהר מסכות, מיטות, מכונות הנשמה, לא יודע מה – כבר בפברואר התחיל תהליך הרכש הזה – הוא רכש, הוציא חשבונית למשרד הבריאות, משרד הבריאות אומר לו: אני אשלם לך בהזדמנות, מקווים שבחודשים הקרובים, ואת המע"מ הוא נדרש לשלם מיד?

מירי סביון: אז אנחנו שבים ואומרים שהמקום לפתור את הבעיה זה במקור שלה.

מירי סביון: זאת אומרת, להתנהל מול משרד הבריאות ומול החשכ"ל - - -

עודד פורר: כי אתמול החשב הכללי אמר שהמקור לפתור את הבעיה הוא מולכם.

מירי סביון: אני לא חושבת שיש לי מה להבהיר מעבר לזה.

מירי סביון: אנחנו חושבים שפשוט לא נכון כרגע לזרוק על מערכת המס את הקשיים שנמצאים במקומות אחרים בעניינים האלה ועכשיו להמציא דיני מס חדשים בגלל מוסר תשלומים במקומות אחרים.

עודד פורר: הממשלה החריגה את משרד הבריאות.

מירי סביון: מערכת המס יכולה לשאת על גבה דברים מסוימים אבל לא יתכן עכשיו לדחות את כל תשלומי המסים - - -

עודד פורר: אגב, מי שדרש להחריג את משרד הבריאות מהחוק כשחוקקנו את חוק מוסר התשלומים זה משרד האוצר, זה הממשלה.

עודד פורר: זו לא הייתה דרישה של חברי הכנסת, חברי הכנסת רצו להכניס אותם.

ניר ברקת: זו תקופה קלאסית להפעיל את הכלי, כפי שנעשה להרבה מהעסקים היותר קטנים, גם לעסקים היותר בינוניים.

ניר ברקת: זה בוודאי ובוודאי מסייע להם לעבור את המשבר יותר טוב.

מירי סביון: עלתה פה מכמה מקומות הבעיה שבמתווה של ההשתתפות בהוצאות המדינה מתבססים על המחזורים של מרס-אפריל 2020 לעומת 2019 לגבי אותם עסקים שמקבלים את הכסף ומדווחים על בסיס מזומן, ובעצם בחודשים מרס-אפריל הם עדיין לא ראו את הפגיעה מכיוון שהם קיבלו את ההכנסות בגין החודשים הקודמים.

מירי סביון: לכאורה אין פגיעה והפגיעה תבוא לידי ביטוי בתקופות מאוחרות יותר.

מירי סביון: הנושא הזה כרגע נמצא אצלנו, אנחנו מודעים לקושי שיש ואנחנו מחפשים לראות אם יש פתרון שיוכל לאפשר לנו להתגבר על הבעיה הזו.

מירי סביון: זה כרגע נמצא אצלנו בדיונים וחשיבה, אני מניחה שבימים הקרובים נחזיר תשובה בהתייחס לנושא הזה.

עודד פורר: נמשיך פה עם חברי הכנסת עכשיו.

עודד פורר: ח"כ אימאן ח'טיב, ואחריה ח"כ אחמד טיבי.

עודד פורר: לא, אנחנו ביקשנו על ההלוואות, לא על המענקים.

עודד פורר: על המענקים אני לא חושב שיוכלו לתת פילוח לפי מגזר או מגדר כי זה עניין של - - -

אימאן ח'טיב יאסין: אבל אתה יודע שזה גם חשוב.

עודד פורר: נראה מה הם אומרים, האם הם יכולים לתת אולי לפי יישוב.

אימאן ח'טיב יאסין: זה דבר אחד.

אימאן ח'טיב יאסין: אני חושבת שזה גם יכול להיות אינדיקטור בכלל - - -

עודד פורר: אני בזמנו, לא בתקופת הקורונה, ביקשתי לקבל את גביית המסים לפי יישובים כדי להבין באיזה יישובים יש יותר גבייה ופחות גבייה.

עודד פורר: די השתדלו להימנע.

עודד פורר: רציתי לדעת כמה גובים באום אל פחם.

אימאן ח'טיב יאסין: כל נושא הפילוחים נתון כאן באיזושהי בעיה באופן כללי, זה לרוחב.

אימאן ח'טיב יאסין: הדבר השני זו נקודה שעלתה קודם ואני שוב רוצה להזכיר אותה בקשר לעסקים חדשים.

אימאן ח'טיב יאסין: יש עסקים שהתחילו גם בתחילת 2020, הם לא יקבלו מענקים ויש להם השקעות גדולות, לרוב לא השקעות עצמיות, וגם הלוואות.

אימאן ח'טיב יאסין: הדבר השלישי, בהתייחס לגודל המענק בהתאם למחזור הכלכלי של החודשים שלפני, חשוב לזכור שבדרך כלל עסקים מקבלים שוטף, לפעמים 46, לפעמים 75 ולפעמים 90, אז הירידה המשמעותית לא משתקפת באותו חודש.

עודד פורר: ביקשנו התייחסות לזה, על מאי-יוני.

אימאן ח'טיב יאסין: הדבר האחרון שאני רוצה לדבר עליו הוא בקשה כללית בהתייחס למדיניות שאמורה להתהוות בשאלה מה עושים בסוגיית הכלכלה במיוחד בחברה הערבית והיא לקחת בחשבון שיש מומחים ומומחיות בחברה הערבית שיש להם את היכולת להביא את הצרכים בצורה נאותה וכך גם המענים יהיו מותאמים לאותם צרכים.

אימאן ח'טיב יאסין: חשוב מאוד לשים את הדבר הזה על השולחן כי כל פעם אנחנו שוכחים את הפלח הזה, שמהווה כמעט 20%, ואם ניקח בחשבון שכמעט 50% מהמשפחות הערביות חיות תחת קו העוני זה אומר דרשני וזה אומר שצריך לתת גם התייחסות לנקודה הזו באופן כללי.

עודד פורר: חכ" טיבי, אחריו ח"כ כסיף.

אחמד טיבי: תודה רבה.

אחמד טיבי: אני רוצה להפנות את הדברים למשנה למנהל רשות המסים.

אחמד טיבי: מירי, ב-6 באפריל שלחתי מכתב לראש רשות המסים, מר ערן יעקב, ובו ביקשתי פילוח של המענקים לפי אזורים גיאוגרפיים.

אחמד טיבי: גם ביקשתי להעביר פילוח המתייחס לפוטנציאל העצמאיים בעלי העסקים הזכאים למענק על פי התקנות הקיימות.

אחמד טיבי: עד לתאריך זה עבר זמן רב וטרם קיבלתי תשובה בכתב לפנייתי לראש הרשות.

אחמד טיבי: זה אחד.

אחמד טיבי: השאלה השנייה היא שאלה לגבי תיאום מס.

אחמד טיבי: נגיד שבתקופה הזו בקורונה מישהו הוצא לחל"ת אבל הוא עובד במשרה שנייה, במשרה השנייה הוא משלם 22% מס הכנסה והוא ביקש, בגלל שהוא הוצא לחל"ת, לפטור אותו מהמס בעבודה היחידה שנשארה לו.

אחמד טיבי: נאמר לו שאי אפשר.

אחמד טיבי: הם צריכים לפטר אותך – לא חל"ת – ואז אפשר לפטור אותו מתיאום מס.

אחמד טיבי: הכיצד?

אחמד טיבי: האמנם?

עודד פורר: ח"כ עופר כסיף, אחריו אחזור אליך, מירי, ונמשיך עם סבב אורחים מבחוץ.

אליך, מירי: דבר שני, בהמשך לדברים של חברי אחמד טיבי גם לגבי תיאומי מס, נתתם אפשרות להגיש תיאומי מס עד משכורת מאי במקום מה שבדרך כלל קורה.

אליך, מירי: רציתי לדעת אם יש אפשרות להאריך את זה לפחות עד משכורת יוני, אם לא מעבר לזה, מאחר ואנחנו יודעים שאלה שבדרך כלל מגישים תיאומי מס הם אנשים שפרנסתם היא יחסית יותר נמוכה, עובדים שעובדים ביותר ממקום עבודה אחד, גמלאים שעובדים בנוסף לפנסיה שלהם, אנשים שהחליפו עבודה במהלך שנת המס.

אליך, מירי: אלה שתי השאלות.

אליך, מירי: תודה.

עודד פורר: תודה.

עודד פורר: מירי, בבקשה.

מירי סביון: לגבי עסקים חדשים, צריך לזכור שלחלק גדול מהעסקים החדשים נתנו פתרונות במענקים.

מירי סביון: אני אציג את הדירוג שנתנו.

מירי סביון: את שתי הפעימות הראשונות לעצמאיים ניסינו לעשות יחסית דומות לדמי אבטלה, כי למעשה הפעימות האלה היו התחליף של העצמאיים לדמי אבטלה, לכן רצינו שיהיה כאן ותק של העסק של חצי שנה לפחות, בדיוק כמו עובד עם דמי אבטלה.

מירי סביון: לכן לפעימה הראשונה זכאים אנשים שפתחו את העסק שלהם עד 1 בספטמבר 2019.

מירי סביון: זה אומר שעסקים שנפתחו במהלך 2019, עד סוף אוגוסט, זכאים לפעימה הראשונה.

מירי סביון: הפעימה השנייה, שהייתה קצת יותר מאוחרת, שוב הלכנו קדימה גם עם המועד שעד אליו נפתח העסק.

מירי סביון: עסק שנפתח עד 1 באוקטובר – זאת אומרת שאפילו אם הוא פתח את העסק במהלך ספטמבר 2019 – כבר זכאי לפעימה השנייה על בסיס הנתונים שלו בתקופה הזו.

מירי סביון: בפעימה השלישית, שמתייחסת לנושא של השתתפות בהוצאות, הדרישה שלנו היא שהעסק נפתח עד סוף שנת 2019.

מירי סביון: זאת אומרת שהוא הודיע לנו על פתיחה, התחיל לפעול ב-2019 והיה פעיל בינואר-פברואר 2020, כדי שיהיה לנו איזשהו בסיס מידע.

מירי סביון: זה אומר שאותם עסקים שהתחילו בתקופות האלה – ובאמת מדובר בתקופות יחסית מאוד קצרות – והשקיעו תשומות בתקופה הזו, כי זה דבר שמאפיין עסקים שמתחילים לפעול, תהיה להם זכאות למענקים בהתאם לפעימה ובהתאם למועדים.

מירי סביון: יכול להיות עסק שיהיה זכאי גם לשלוש הפעימות, אם הוא נפתח לפני 1 בספטמבר 2019.

מירי סביון: זה לעניין הנושא של עסקים חדשים.

מירי סביון: לגבי הנושא של הפילוחים, כרגע אין לנו פילוחים לפי מגזרים ולכן אנחנו לא יכולים להציג את הנתונים.

מירי סביון: אין לנו פילוח כזה, לפי מגזר.

עודד פורר: לפי רשויות מקומיות יש לכם?

מירי סביון: אפשר לעשות פילוחים מסוימים אבל יש הבדל בין מקומות המגורים למקומות העסקים.

מירי סביון: זה פילוחים שצריך לעבוד עליהם.

מירי סביון: צריך לבדוק לפי העניין.

מירי סביון: צריכים לבדוק איזה פילוחים אפשר לעשות אבל לפי מגזר אין אפשרות לעשות פילוח.

מירי סביון: לגבי הנושא של התשלומים, שבעצם חלק גדול מהעצמאיים, דווקא הקטנים, נדרשים ב-18 במאי להגיש דיווחים גם על ינואר-פברואר וגם על מרס-אפריל, אני אסביר ממה זה נובע.

מירי סביון: אנחנו נתבקשנו, ונענינו, לדחות את הדיווחים בגין חודשים ינואר-פברואר השנה, להעביר אותם מחודש מרס.

מירי סביון: בתחילה דחינו לאפריל ואז התבקשה ארכה נוספת ונתנו אותה.

מירי סביון: אמרנו למבקשי הארכות שהקושי שעלול להתעורר הוא שאותם עסקים יצטרכו באותו זמן לדווח ולשלם גם את ינואר-פברואר וגם את מרס-אפריל.

מירי סביון: לכן כרגע לחלק מהעסקים יש סכום גדול.

מירי סביון: מה שחשוב לי להגיד – וזה שוב מראה כמה לפעמים הציבור אולי צריך פחות מהצעקות שנשמעות – שממה שאנחנו רואים כרגע, רוב העסקים דיווחו על ינואר-פברואר, גם כאלה שהייתה להם ארכה ויכלו לדחות את הדיווח והתשלום.

מירי סביון: הרבה מאוד עסקים בחרו לשלם ולדווח כבר במועד המקורי וחלק נוסף כבר באפריל, כך שיחסית יש מיעוט.

מירי סביון: כרגע אנחנו לא ניתן ארכה נוספת כי אנחנו מבינים בדיוק מה המשמעויות שלה, אבל מקרים פרטניים בוודאי שאנחנו נתחשב, ואנחנו עושים את זה, אגב, כל הזמן.

מירי סביון: דבר נוסף שחשוב לזכור ולשים על השולחן בכל מה שנוגע לתשלומי מסים הוא שתשלומי המסים מתאימים את עצמם בצורה אוטומטית.

מירי סביון: זאת אומרת שגם אם הממשלה לא תעשה שום דבר והכנסת לא תחוקק שום דבר, צריך לזכור שעסק שהפעילות שלו ירדה, ממילא חבות המע"מ שלו יורדת או מתאפסת לחלוטין.

מירי סביון: כנ"ל לגבי אם ירדו המשכורות אז ממילא יורד המס.

מירי סביון: מקדמות מס הכנסה – גם החברות וגם היחידים יכולים להקטין אותם עד כדי לאפס אותם לחלוטין.

מירי סביון: אז למעשה יש פה אפשרות למשק בצורה אוטומטית, ואפילו בלי התערבות של המחוקק ובלי התערבות של רשות המסים, להקטין את תשלומי המס שלו לפי הדין הקיים ממילא.

מירי סביון: לכן בהקשר הזה צריך לזכור שאותם תשלומים שצריך לשלם זה באמת תשלומים שצריך לשלם אותם וחשוב לשלם אותם.

מירי סביון: לגבי נושא תיאומי מס, אנחנו נתנו ארכות כרגע לכל האישורים של תיאומי המס שנמצאים אצל האזרחים – פרסמנו את ההנחיות האלה לכל ציבור המעסיקים וגם באתר שלנו – וכל האישורים בתוקף עד מועד התשלום של משכורת מאי.

מירי סביון: לכן למעשה כל מי שאמור לקבל משכורת, כולל חודש מאי, כרגע מסודר.

מירי סביון: המשרדים שלנו חזרו לעבודה, אפשר להגיש בקשות לתיאומי מס באינטרנט, אנחנו אפילו מעדיפים כך, והמשרדים שלנו באמת עובדים במרץ כדי לטפל בבקשות האלה בצורה הכי מהירה.

מירי סביון: כרגע אין בעיה להשתמש באישורים האלה של תיאום המס ואפשר במקביל לפנות למשרדים ולהאריך או לקבל אישורים חדשים בהתאם לנתונים.

מירי סביון: לגבי הצורך בתיאום מס למי שמקבל גם דמי אבטלה, צריך להבין שדמי אבטלה זו הכנסה חייבת במס ולכן צריך לעשות לגביה תיאום מס כשיש לך הכנסה נוספת.

מירי סביון: זה חלק מהדין וזה לא שונה ממשכורת.

מירי סביון: העובדה שעושים תיאום מס מבטיחה שהמס שיגבה הוא לא יותר ולא פחות ממה שצריך להיות משולם בסופו של דבר.

מירי סביון: גם מבחינת משלמי המסים צריך להבין שהעובדה שמנכים מס במהלך השנה מהכנסה חייבת זה דבר שהוא נכון וראוי ועדיף בהרבה על כך שבן אדם יגיע לסוף השנה ופתאום יתברר לו שהוא צריך לשלם בבת אחת סכום מאוד-מאוד גדול כשהוא כל השנה חשב שמדובר כאן בסכומים פטורים.

מירי סביון: לכן יש פה איזון.

מירי סביון: אנחנו נמצאים כאן לשירות הציבור.

מירי סביון: אפשר לבקש את תיאום המס, גם לעשות אותו בצורה אוטומטית מלאה, וגם מי שלא, להגיש אותו בצורה מקוונת, אחרי כן אפשר לקבל את האישור בבית, להדפיס אותו במחשב הביתי בלי צורך בכלל לצאת מהבית לצורך קבלת השירות הזה.

מירי סביון: בסך הכול הנושא הזה של תיאומי המס מוביל לזה שבן אדם משלם את המס במהלך השנה בהליך פשוט של ניכוי במקור ובסופו של דבר הוא גם פטור מהגשת דין וחשבון, דוח שנתי, וגם לא נוצרים כל מיני פערי מסים מיותרים.

מירי סביון: מעבר לכל אלה צריך לזכור שמערכת המיסוי הישיר היא מאוד-מאוד פרוגרסיבית.

מירי סביון: לצורך העניין, אישה עם שלושה ילדים, אפילו עם משכורת של 12,000 שקלים, למיטב זכרוני, לא מגיעה לחבות מס.

עודד פורר: תודה.

עודד פורר: איתי ויגמן ואחריו אמיר שני מאיגוד לשכות המסחר.

איתי ויגמן: שלום.

איתי ויגמן: תודה רבה, פורר, על זכות הדיבור.

איתי ויגמן: אחד, אני רוצה לחזק את הדברים שגינדי אמר קודם על הנושא של 2018 ו-2019.

איתי ויגמן: אני לא קיבלתי מענק ראשון, לא מענק שני, מכיוון שאני הודעתי ב-2018, מחקתי הפסדים על השקעה של חצי מיליון שקל שהשקעתי בעסק.

איתי ויגמן: ב-2016 השקעתי את הכסף הזה אבל אני לא קיבלתי מענקים.

איתי ויגמן: כלום, כשב-2019 אני כבר ברווח של 110,000 שקל.

איתי ויגמן: כמוני יש מאות ואלפי עסקים.

איתי ויגמן: זה לא יתכן.

איתי ויגמן: אני אומר את זה שוב, זו דרישה.

איתי ויגמן: הבטיחו לנו את זה.

איתי ויגמן: זו דרישה חד-משמעית של התאחדות המלאכה והתעשייה ושל שאר הארגונים.

איתי ויגמן: אתם חייבים לאפשר לנו לבחור בין 2018 ל-2019.

איתי ויגמן: אתם התחייבתם – אתם תעשו.

איתי ויגמן: גם אם זה לוקח קצת זמן וכרוך בעבודה אתם תעשו.

איתי ויגמן: זו דרישה.

איתי ויגמן: מה אתם רוצים – שאנחנו לא נשלם את החובות?

איתי ויגמן: שאנחנו לא נשלם מסים?

איתי ויגמן: שנצא להשבתה?

איתי ויגמן: מה אתם רוצים?

עודד פורר: תודה.

עודד פורר: אמיר שני, סגן נשיא איגוד לשכת המסחר.

עודד פורר: אחריו יוסי אלקובי מהתאחדות המלאכה והתעשייה.

אמיר שני: תודה רבה לכבוד היושב-ראש.

אמיר שני: אני אמנם דיברתי אמש במוסר התשלומים על מע"מ מזומן, אבל אני רוצה לחדד: זה לא על משרד הבריאות.

אמיר שני: מי שלא מבין, אנחנו בקורונה האמיתית.

אמיר שני: קורונה בריאותית, ברוך-השם, כולנו תקווה שזה מאחורינו.

אמיר שני: הקורונה הכלכלית עכשיו אצלנו בבית.

אמיר שני: היום באיגוד לשכות המסחר 850,000 עובדים, עם 90 חטיבות, עם 2,500 חברות, המצב הוא אצלנו.

אמיר שני: לא יתכן שהיום – והקשבתי בקשב רב גם לסשן הראשון של חברות כמו "פניציה", כמו השוקולדים וכמו בתי הדפוס ושמענו את זה גם מהם – שתשלומים מתבצעים בלית ברירה אחרי 180 יום, לא קשור למשרד הבריאות.

אמיר שני: אין סיבה שאנחנו נפנה לבנקים, אין סיבה שנפנה למדינת ישראל ונבקש עזרה או הלוואות.

אמיר שני: אני לא רוצה הלוואות.

אמיר שני: אנחנו לא מסכנים.

אמיר שני: יש לנו מספיק לשבת.

אמיר שני: לא רוצה לשלם ריביות לבנקים בשביל לשלם מע"מ לפני הזמן.

אמיר שני: אני אומר, אני רוצה לשלם את המע"מ כשאני מקבל אותו.

אמיר שני: הוצאתי חשבונית היום, אני אקבל את המע"מ בעוד 180 יום, כשרשות המסים תקבל.

אמיר שני: לא יכול להיות מצב שהיום רשות המסים כבר עובדת עם מע"מ מזומן ב-95% מהחברות הקטנות, הגבילה ב-15 מיליון ש"ח.

אמיר שני: למה?

אמיר שני: למה אי אפשר להגדיל את זה לחברות שבצרות כרגע, גם המדיום סייז וגם הגדולות?

אמיר שני: שמענו גם בפרק הראשון, הם ישלמו.

אמיר שני: הם לוקחים הלוואות – על מה לקחת הלוואות?

אמיר שני: על כסף של המדינה?

אמיר שני: הוא אצלה.

אמיר שני: לא רוצה טובות.

אמיר שני: זה מה שאני מבקש.

עודד פורר: תודה.

עודד פורר: הבנתי שיוסי אלקובי לא מחובר וגם לא רוית גרוס מהתאחדות המלאכה והתעשייה, אז רונן לוי, איגוד המוסכים, בבקשה.

רונן לוי: צהריים טובים.

רונן לוי: אני רוצה קצת לדבר על הגישה.

רונן לוי: אנחנו חווינו נזק תאונתי.

רונן לוי: אפשר לקרוא לזה נזק טבע.

רונן לוי: זה לא רק עניין של מיסוי.

רונן לוי: כולנו עכשיו בפני שוקת שבורה כי יש לנו למעשה שני גופים סך הכול שאנחנו יכולים לפנות אליהם: או אל הבנקים או אל רשות המסים.

רונן לוי: זה בעצם מה שהמדינה נתנה לנו ולכן למעשה אין פתרונות כרגע לאף אחד.

רונן לוי: אני, ברשותך, חייב להקריא לכם משהו מהבוקר.

רונן לוי: אנחנו בימים האחרונים כבר חווים באמת את התוצאות של הנזק.

רונן לוי: כותב אילן, בעל פנצ'רייה: "לאחר 55 שנה בענף הגיע הזמן בגלל מספר סיבות, פלוס הקורונה כמובן כקש האחרון ששבר את גב הגמל, החלטתי לסגור את העסק עד סוף החודש".

רונן לוי: זה המחיר של הזמן, מירי סביון.

רונן לוי: המחיר של הזמן הוא לא ריבית של כסף, המחיר של הזמן הוא מפעלי חיים של אנשים שסוגרים את העסקים שלהם.

רונן לוי: אני בטוח שנראה את זה גם החודש אם זה ימשיך כך, בלי פתרונות.

רונן לוי: זה ימשיך כך מאחר והבעיה היא שאנחנו, כמו שאמר נציג לשכות המסחר, הפכנו להיות הבנקים.

רונן לוי: אני מכיר הרבה מוסכים שחברות ביטוח שילמו את הכסף ללקוחות והלקוחות החזירו את הצ'קים.

רונן לוי: יש לי מוסכים שיש להם בידיים מיליון שקל צ'קים חוזרים, הבנקים סוגרים אותם.

רונן לוי: זו הבעיה העיקרית של כולנו.

רונן לוי: וגם אחרי זה דוחים להם את ההלוואות.

רונן לוי: הבעיה היא תזרימית.

רונן לוי: יש פה נזק טבע.

רונן לוי: יש פה תאונה שלא קיבלה פתרון.

רונן לוי: יש לנו חברת ביטוח שלא מוכנה לעשות שום דבר – כי אין לה גם ניהול ואין לה גם תכלול של מי שידבר אתנו – לשלם את הנזק או לתת לנו רכב חליפי לתקופה כדי שנעבור אותה.

רונן לוי: אין לנו הלוואות מהבנקים.

רונן לוי: יש לנו פתרונות מרשויות המס.

רונן לוי: הפתרונות שעשיתם הם בסדר אבל יש לנו נזק מאוד-מאוד גבוה של הרבה עסקים שצריכים לסגור בגלל שכסף לא נכנס.

רונן לוי: אנחנו היום מלווים ללקוחות והספקים שלנו מלווים לנו.

רונן לוי: אני יודע מה קורה בלשכת המסחר כי הספקים שלנו מלווים לנו והרבה עסקים נופלים באמצע ובדרך.

רונן לוי: צריך להבין את זה.

רונן לוי: המחיר של הזמן הוא לא הריבית שאת לא תקבלי על המע"מ עכשיו, המחיר של הזמן זו ההפקרה של ציבור כזה גדול של עסקים שאין להם פתרונות כרגע לבעיה המהותית הזאת.

עודד פורר: א', זה מרענן לשמוע את הדימויים של הרכבים והתאונות כשמעלים את רונן.

עודד פורר: האמת היא שאנחנו מדברים על זה כל הזמן פה ולצערי בעניין הזה הכתובת היא לא רשות המסים, היא ממשלת ישראל.

עודד פורר: רשות המסים היא הצינור שדרכו החלטות הממשלה אמורות להתבצע.

עודד פורר: לנו יש בעיה עם ההחלטות, ההחלטות לא מספיקות ולא ברורות.

עודד פורר: ח"כ מיכל שיר, אחריה דודי מנביץ מאיגוד המזון.

מיכל שיר סגמן: אני אחזור קצת על הדברים שאמרתי בהצעה לסדר, אני פשוט רוצה לשמוע את ההתייחסות של רשות המסים לנושא.

מיכל שיר סגמן: הגשתי הצעת חוק שמדברת על דחייה של תשלומי המע"מ לעסקים עד מחזור של מיליון שקלים, דחייה של 12 חודשים.

מיכל שיר סגמן: כמובן שיש חובת דיווח במהלך כל התקופה הזו.

מיכל שיר סגמן: עסק שרוצה לשלם כמובן יכול לשלם.

מיכל שיר סגמן: בתום 12 החודשים האלה, פה, בוועדת הכספים, אנחנו נחליט על אופן הפריסה, כמו הלוואה שהמדינה נותנת.

מיכל שיר סגמן: אנחנו נכנסים לתקופה של מיתון, במקרה הטוב, אנחנו לא יודעים אם העסקים האלה לא יסגרו שוב, אנחנו לא יודעים איזה עסק יחזור לעבוד.

מיכל שיר סגמן: כרגע, בעלי העסקים, אם הם צריכים להחליט אם הם יעבדו בשחור, הם פשוט לא ישלמו את המס הזה, הם פשוט יתחילו להעלים את זה מהמדינה.

מיכל שיר סגמן: האם נתתם את הדעת, כפי שמדינות אחרות כן עושות, כן נותנות את דחיית המע"מ הזו, האם שקלתם לעשות צעד שכזה?

מיכל שיר סגמן: אני מודעת לכך שמסים זה דבר חשוב, חשוב שילמו אותו, פשוט אני באמת חושבת שגם נביא לסגירה של הרבה מאוד עסקים אם נמשיך בקצב הזה וגם שעסקים יחליטו לא לשלם את אותו המע"מ.

מיכל שיר סגמן: יש דרכים להעלים אותו.

מיכל שיר סגמן: בואו, אנחנו חיים במציאות.

מיכל שיר סגמן: אני אשמח לתשובה.

עודד פורר: תודה.

עודד פורר: דודי מנביץ מאיגוד המזון, ואחריו ניר ברקת.

דודי מנביץ: שלום לכולם.

דודי מנביץ: אני יושב-ראש איגוד תעשיות המזון.

דודי מנביץ: אני מייצג כמובן את כל יצרני המזון, זה כ-230 תעשיינים.

דודי מנביץ: מה שאני הולך לעלות זה עניין נכון ורלוונטי גם לתעשיות מוצרי צריכה אחרים.

דודי מנביץ: אני רוצה להעלות כמה היבטים וכמה אבסורדים שפוגעים לא רק ביצרנים אלא פוגעים ברמה הלאומית של כולנו.

דודי מנביץ: אני אתחיל מכך שתעשיית המזון היא לא תעשייה הומוגנית, היא תעשייה הטרוגנית בכמה ממדים.

דודי מנביץ: בממד אחד, יש בה יצרנים קטנים ובינוניים ויצרנים גדולים והממד השני הוא ממד ערוצי ההפצה.

דודי מנביץ: יש ערוצי הפצה של השוק הקמעוני, שמטבע הדברים שם היצרנים הגדולים ממוקדים, להם יש את המותגים, הם משקיעים בהם; ויש את הערוץ המוסדי, שכולל את כל בתי המלון, האירוח, מסעדות ופאבים, שמטבע הדברים שם ממוקדים יותר היצרנים הקטנים, שלא יכולים להתמודד בתחום הקמעונאי.

דודי מנביץ: זה תחום שהמרווחים שם, מן הסתם, הם גם הרבה-הרבה יותר נמוכים, וגם כמובן שהיצרנים האלה בעלי חוסן פיננסי יחסית נמוך.

דודי מנביץ: צריך לזכור שכשאני מדבר על יצרנים קטנים אני מדבר על יצרנים עם היקפי מכירות של 30-40 עד 120-130 מיליון שקל, שמעסיקים בין 70 ל-150 עובדים.

דודי מנביץ: זו תעשייה שהיא עתירת ידיים עובדות ויש פה היבט מאוד-מאוד משמעותי לגבי כמות המועסקים שהם מעסיקים.

דודי מנביץ: היצרנים האלה גם נמצאים היום מעבר לכל דבר אחר – מעבר לזה שהתחום מתחיל להתאושש – עם בעיה מאוד קשה בהיבט של חובות אבודים מול אותם לקוחות בסקטור המוסדי.

דודי מנביץ: זו לא בעיה של מכירה של היום, הם עדיין לא קיבלו את הכספים שהגיעו להם על האספקות של חודשים ינואר-פברואר-מרס.

דודי מנביץ: מן הסתם ברור שזה הסגמנט אולי החשוב ביותר שזקוק לאיזשהו סיוע, מענקים ופיצויים, גם ברמה הפרטנית וגם ברמה הלאומית מבחינת כמויות העובדים והיכולת להניע את גלגלי המשק.

דודי מנביץ: מאוד מפתיע שבתוכנית הכלכלית שהוצגה אין שום תוכנית שנותנת להם איזשהו מענק או איזשהו פיצוי.

דודי מנביץ: זאת אומרת, יש תוכנית שנותנת עד 20 מיליון שקל ויש מ-400, שהורידו את הסף ל-200 מיליון שקל, אבל בין 20 ל-200 מיליון – נייט.

דודי מנביץ: אין שום דבר.

דודי מנביץ: אין שום תוכנית.

דודי מנביץ: מתעלמים לחלוטין מהסגמנט הזה.

דודי מנביץ: אני רוצה לגעת בעוד שני דברים מאוד קצרים.

דודי מנביץ: אחד, הנושא של ביטוח אשראי.

דודי מנביץ: יפה מאוד - - -

עודד פורר: זה לא רשות המסים.

עודד פורר: זה דיון עם רשות המסים, צריך להתמקד.

דודי מנביץ: אוקיי.

דודי מנביץ: אז אני מתמקד בזה.

עודד פורר: תודה.

עודד פורר: ח"כ ניר ברקת, אחריו יובל ליבלינג.

ניר ברקת: אנחנו כל הזמן מדברים לרשות המסים וצריך לזכור – אני חושב שזה נאמר בעבר כאן בוועדה – שהם לא מקבל ההחלטה.

ניר ברקת: הם המממשים והמבצעים.

ניר ברקת: אבל אני רוצה רגע לדבר על שתי זוויות הסתכלות.

ניר ברקת: זווית הסתכלות אחת הקיימת היום היא מה המדינה נותנת – פעימה ראשונה, פעימה שנייה – מהצד של רשות המסים, לחלופין מהצד של החשב הכללי בנושא של האשראי.

ניר ברקת: אבל יש זווית אחרת שאנחנו לא מקבלים, וכן אפשר לבקש את זה גם מרשות המסים וגם מהחשב הכללי, וזה מיפוי של מה נעשה בפועל.

ניר ברקת: מי קיבל, מי עוד לא קיבל, רשות המסים בצד של המענקים, ולחלופין הלוואות.

ניר ברקת: ההסתכלות צריכה להיות כזו ואת זה רשות המסים יכולה לתת לנו.

ניר ברקת: לפלח את כל המגזר העסקי לפי גודל: קטן, בינוני, גדול.

ניר ברקת: לחלופין, כבר יש דיווחים מה קרה בפועל, איפה הייתה ירידה גדולה, לכמה עסקים ירד המחזור, באיזה היקף ירד להם המחזור – לקבל מידע בפועל מה קרה בחודשים הללו על פי הדיווחים שכבר נכנסים ולפלח את זה.

ניר ברקת: עכשיו לראות את ההתאמה בין המענקים שניתנים לבין המציאות בפועל ואז יצופו לנו בעיניים הפערים.

ניר ברקת: נכון להיום גם רשות המסים, גם העסקים וגם אנחנו, חברי הכנסת, באפילה.

ניר ברקת: אנחנו יודעים איזה תשומות נתנו, אנחנו יודעים איזה מענקים ניתנו, אבל אין לנו את הזווית להסתכל מי עוד לא קיבל, איפה הפערים, מי עוד לא קיבל את המענקים, מי עוד לא קיבל אשראי, מי עוד לא קיבל לא מענקים ולא אשראי, ולפלח את זה לפי הקטגוריות של הלמ"ס.

ניר ברקת: הלמ"ס יודע לפלח לנו לפי הקטגוריות הקלאסיות, כולם יודעים את זה.

ניר ברקת: אני מבקש ומצפה לקבל את זה גם מרשות המסים, גם מהחשב הכללי ומישהו באוצר צריך לתכלל את זה ולהבין מה תמונת המצב.

ניר ברקת: הערכת מצב.

ניר ברקת: מישהו באוצר צריך לתכלל את זה ולהגיד לנו, כמו שאנחנו מקבלים ברמה יומית דיווח על כמה אנשים החלימו מקורונה, כמה אנשים במכונת הנשמה, כמה פצועים כאלה ואחרים, אנחנו רוצים לקבל דוח שנותן לנו פרספקטיבה מה קורה במגזר העסקי.

ניר ברקת: את זה, אני חושב, שללא קשר למדיניות שנמצאת למעלה, אנחנו חייבים לדרוש.

ניר ברקת: זה יציף פערים והצפת הפערים תאפשר לנו להבין איפה הפערים הגדולים, איזה עסקים בסיכון גדול וכיו"ב.

עודד פורר: ברור.

עודד פורר: זה אותו לוח תוצאות שאנחנו מדברים עליו כל הזמן.

ניר ברקת: נושא אחרון, הדרישה של אמיר שני וחברים, מע"מ על בסיס מזומן.

ניר ברקת: תראו, אין הזדמנות טובה יותר להעביר את כולם על בסיס רצון למע"מ מזומן.

ניר ברקת: זו החלטה פשוטה כי 95% מהעסקים כבר מקבלים את זה.

ניר ברקת: זה בוודאות מקל על אותם עסקים שהיום יש להם שוטף פלוס 180 יום במקומות אחרים.

ניר ברקת: זה הדבר הנכון לעשות.

ניר ברקת: אחרת אתה מעניש את העסקים, הם צריכים ללכת והבנקים צריכים לממן את השוטף פלוס.

ניר ברקת: לא רק מצבם גרוע, גם עכשיו עוד צריכים לסבול עוד יותר.

מיקי לוי: זו הלוואה עבור המדינה, פשוט כך.

ניר ברקת: ואין לזה שום סיבה בעולם.

מיקי לוי: חד-משמעית.

ניר ברקת: המדינה במצוקה תזרימית ולא צריך שהעסקים יממנו את זה.

עודד פורר: תודה.

עודד פורר: יובל ליבלינג, אחריו ורוניקה רוזנברג ואני אתן לרשות המסים להתייחס.

יובל ליבלינג: אני מדבר למעשה בשם ארגון העסקים בתחום הספורט והכושר.

יובל ליבלינג: אנחנו, מצד אחד, חזרנו לפעילות באישור משרד הבריאות ביום חמישי האחרון, ב-7 לחודש, חלקנו חזרו מיד, חלקנו חזרו בימים האחרונים.

יובל ליבלינג: העניין הבעייתי, שעם החזרה לנו לפעילות המצב שלנו נעשה עוד יותר קשה מהטעם שכל ההוצאות נפתחו, נפתחו השמיים של ההוצאות.

יובל ליבלינג: המשכירים, בצדק – אני לא בא בטענות למשכירים, אני בא בטעות לממשלה – מבקשים את שכר הדירה שלהם, יש שמתחשבים אבל רובם מבקשים גם שכר דירה לתקופה שנסגרנו.

יובל ליבלינג: התזרים שלנו בחודש הקרוב, חודש מאי, הוא על אפס ואנחנו לא יכולים להתבסס על הלקוחות שלנו.

יובל ליבלינג: בנוסף לזה, לא קיבלנו שום סיוע, שום מענק.

יובל ליבלינג: אני יכול להגיד כעסק עם מחזור של מעל 20 מיליון שקל, אבל גם בשם עסקים קטנים של עד 20 מיליון שקל ועסקים קטנטנים, שום דבר וכלום.

יובל ליבלינג: גם ברמת אשראי מהבנקים.

יובל ליבלינג: לצערי הרב, נכון לרגע זה שום אשראי.

יובל ליבלינג: באיזשהו מקום אנחנו כרגע לפחות מתנהלים עם חמצן בכמות מאוד-מאוד קטנה שנותרה לנו.

יובל ליבלינג: אני לא יודע מה יהיה בחודש הבא.

יובל ליבלינג: כרגע אין לנו על מי לסמוך וכל ההבטחות וכל הדיבורים הם בגדר אוויר.

יובל ליבלינג: שום דבר.

יובל ליבלינג: פשוט שום דבר וכלום.

יובל ליבלינג: אנחנו שמחים שנתנו לנו את האפשרות לפתוח, גם תחת מגבלות.

יובל ליבלינג: אני חושב שחלק גדול גם מהלקוחות שלנו שמחים כי הם כן מתחילים להגיע, אמנם בזהירות ובחשש.

יובל ליבלינג: כמו שתיארנו לעצמנו, 30% לפחות לא מגיעים מכול מיני סיבות, של גיל, חשש, מגבלות, אבל שום סיוע, וגם אשראי אין.

יובל ליבלינג: פשוט אין.

עודד פורר: תודה, יובל.

עודד פורר: ורוניקה רוזנברג, מנכ"ל ארגון חברות הניקיון.

ורוניקה רוזנברג: שלום רב.

ורוניקה רוזנברג: נעים מאוד.

ורוניקה רוזנברג: אני מנכ"לית ארגון חברות הניקיון בישראל.

ורוניקה רוזנברג: אני רוצה להעלות ולחדד נקודה שדובי אמיתי העלה שהיא ייחודית לענף שלנו.

ורוניקה רוזנברג: פנינו למנהל רשות המסים, ערן יעקב, במהלך מרס-אפריל וגם עכשיו במאי, ולא קיבלנו עליה שום מענה.

ורוניקה רוזנברג: היא עלתה גם כאן על ידי דובי ולא קיבלה שום התייחסות.

ורוניקה רוזנברג: האחריות וההחלטה הן אך ורק ברשות המסים.

ורוניקה רוזנברג: אני מדברת על היטל, למעשה מס, אירוע 2018 לגבי העסקת מסתננים.

ורוניקה רוזנברג: 89% מההוצאות של חברות הניקיון הם על שכר עובדים.

ורוניקה רוזנברג: מעבר לזה יש ערבויות ביצוע – השחרור לא נוגע לרשות המסים אבל הם צריכים להבין את התמונה הכוללת – בסכומים מאוד-מאוד גבוהים.

ורוניקה רוזנברג: יש ערבויות של 50% מהשכר המצרפי כדי לקבל רישיון קבלן שירות.

ורוניקה רוזנברג: יש מיתון כפוי בהכנסות החברות של 40%.

ורוניקה רוזנברג: מעבר לזה, יש הקטנה גם בשיעור הרווח התפעולי שמזמיני העבודה לוחצים כרגע.

ורוניקה רוזנברג: המחנק הכספי הוא קטלני וזה עלול להביא בסופו של דבר גם לחדלות פירעון של החברות.

ורוניקה רוזנברג: בסך הכול אני מבקשת לקבל דחייה של כל תשלומי היטל מס 2018 לשנה הבאה.

ורוניקה רוזנברג: זה ייחודי אך ורק לענף הניקיון.

ורוניקה רוזנברג: אפשר לבוא לקראתם כי גם כך אין אוויר.

ורוניקה רוזנברג: לא הייתה שום התייחסות, אני מבקשת לקבל.

עודד פורר: תודה.

עודד פורר: מירי ואז נסכם.

מירי סביון: הייתה בקשה לגבי דוחות תשלומי מע"מ לעסקים קטנים של דחייה גורפת ל-12 חודשים.

מירי סביון: כמו שציינתי, גם כשנתנו ארכה של חודשיים, מרבית העסקים לא לקחו את הארכה הזו, ואלה שכן מתקשים לשלם – אם תהיה לנו דחיה של שנה שלמה, מן הסתם יהיה הרבה יותר קשה לשלם בדיעבד.

מירי סביון: שוב אני חוזרת על העניין שאותם עסקים שיש להם ירידה משמעותית, המע"מ בסך הכול מותאם לערך המוסף של העסק, זה אומר שאם מחזור הפעילות הוא מאוד קטן, או לחלופין, שהתשומות הרבה יותר גדולות מהעסקאות, ממילא לא צריך לשלם מע"מ.

מירי סביון: לכן השימוש בדחיית מסים ככלי לסיטואציה הזו הוא פחות מתאים כי דווקא מי שחייב במע"מ וחייב במס זה אותם אנשים שהרוויחו קצת יותר.

מירי סביון: עסק שיש לו חבות מע"מ גבוהה, בטח בעסקים הקטנים, זה אומר שיש לו ערך מוסף גבוה, זה אומר שיש לו מחזור פעילות גדול ותשומות נמוכות, דווקא אלה עסקים שכן נכון שישלמו מסים מכיוון שיש להם פעילות והם מרווחים.

מירי סביון: עסק שירדה או הפסיקה לו הפעילות ממילא אין לו חבות מסים.

מירי סביון: לכן אנחנו לא חושבים שזה הכלי הנכון להתמודדות אלא להפך, אנחנו מייצרים פה מצב שדווקא אותם עסקים שיש להם ערך מוסף יותר גבוה - - -

עודד פורר: ברור.

עודד פורר: הנקודה ברורה, מירי.

מירי סביון: לגבי הנושא של תמיכה, מענקים לעסקים הגדולים.

מירי סביון: אנחנו, כמו שציינתם פה ואמרנו, מבצעים את ההחלטות של המדינה וכרגע באמת הפעימות הראשונות כוונו לעסקים קטנים ולעסקים קטנים ובינוניים, הפעימה של עד 20 מיליון שקלים.

מירי סביון: כרגע שמעתם, אני מניחה, את הפרסומים על הכוונה לתת מענקים גם לעסקים יותר גדולים, אז ברגע שהדברים האלה יהיו אני מניחה שהממשלה תודיע ותודיע גם מי הגופים בממשלה שיהיו אחראיים לתשלומים של אותם מענקים.

מירי סביון: לגבי הנתונים, אנחנו כרגע באמת משתדלים לפעול בשקיפות הכי גדולה שיש לגבי המענקים שאנחנו אחראיים על התשלומים שלהם ובתחילת הישיבה הזו הצגתי את הנתונים.

מירי סביון: לגבי פילוחים לפי מגזרים או דברים כאלה, אנחנו כרגע שוב נראה איזה נתונים אנחנו יכולים להציג.

מירי סביון: אנחנו מבחינתנו עוקבים אחרי הדברים ומעוניינים ורוצים להציג את העבודה שנעשית.

מירי סביון: נמצא את הדרך להנגיש את המידע הזה, גם לכם, גם לציבור - - -

עודד פורר: מירי, לגבי הענפים – הרי יש לכם את הסיווגים בתוך המערכת, זה משהו שלכאורה אמור להיות לכם מאוד קל לתת לנו אותו לפי ענפים.

מירי סביון: כדי לענות על זה בצורה רצינית רשמתי לעצמי את הדברים ואנחנו נבחן.

מירי סביון: מבחינתנו, יש לנו עניין גדול להציג את הנתונים ולהראות בשקיפות מלאה את העשייה שיש.

מירי סביון: אנחנו נבחן מה הפילוחים שאנחנו יכולים להציג בצורה מהימנה ותדירות טובה, ומבחינתנו אנחנו מאוד רוצים להציג את הנתונים האלה בצורה שקופה לכם ולציבור.

מירי סביון: זה נראה לנו דבר שהוא חלק מהחובה שלנו.

מירי סביון: אנחנו נראה מה אנחנו יכולים לעשות בצורה טובה, מהימנה ומהירה.

מירי סביון: אני חייבת להגיד שכבר היום מי שנכנס לאתר שלנו יכול לקבל את כל המונים ממש בכל שניה, כמה בקשות הוגשו בכל אחת מהפעימות.

מירי סביון: ככל שיהיה מידע שנדע שאנחנו יכולים להגיש ושהוא מהימן ונכון נשמח לעשות את זה.

מירי סביון: מקובל לחלוטין.

מירי סביון: לגבי הנושא של היטל עובדים זרים, שזה עניין שאנחנו מתנהלים אתו לפחות שנתיים-שלוש, גם הרבה מאוד דיונים בוועדת כספים.

מירי סביון: מלכתחילה הטלת ההיטל הזה זה לגמרי עניין של בית המחוקקים ורשות המסים היא רשות מבצעת.

מירי סביון: זה לא איזה היטל שרשות המסים החליטה שמתחשק לה לגבות אלא יש פה חוק מאוד ברור שקובע שמעסיקים של עובדים זרים, לרבות מסתננים, אחרי פסיקת בית משפט עליון, צריכים לשלם היטל עובדים זרים.

מירי סביון: רשות המסים בעניין הזה, במהלך 2019, נתנה מספר הקלות למעסיקים כדי באמת להתגבר על פערים גדולים שנוצרו בגלל חוות דעת שהטעו חלק מהמעסיקים שהחליטו להתבסס עליהן ונתנו אפשרויות לפריסות מאוד-מאוד גדולות, כולל הקלות בריבית והצמדה, הרבה-הרבה לפני הקורונה, מתוך הבנה שהעסקים האלה פעלו בצורה שלא היו צריכים לפעול אבל יש פה עניין כמותי ולכן נתנו את הדברים האלה.

מירי סביון: כרגע: אחד, המעסיקים שמעסיקים עובדים זרים, לרבות מסתננים, ושצריכים לשלם היטל עובדים זרים, צריכים להבין שזה המצב החוקי.

מירי סביון: לרשות המסים, עם כל הכבוד, אין סמכות בכלל לוותר על ההיטל הזה וזה החוק וצריך לשלם אותו.

מירי סביון: מה שאנחנו כן עשינו ועושים זה שבאותם מצבים שבהם יש מעסיקים שמתקשים להתמודד עם התשלום, במצבים פרטניים אנחנו נותנים פריסות תשלומים בהתאם למה שמתאים לאותו עסק.

עודד פורר: תודה.

עודד פורר: ראשית, אני רוצה להודות למירי על ההשתתפות בדיון.

עודד פורר: אני חושב שעלו כאן הרבה מאוד דברים מאוד משמעותיים.

עודד פורר: אני חוזר ואומר, יש לי לא מעט טענות לממשלה, אבל גם דרככם וגם ברמת חוות הדעת המקצועית שלכם צריך להבין את האירוע הזה.

עודד פורר: כדי שגם אתם וגם אנחנו נוכל להבין אותו טוב יותר אני חושב שגם מה שאמר פה ח"כ ברקת, וזה משהו שאנחנו אומרים פה כל הזמן, גם בדיונים עם החשב הכללי לגבי הלוואות – שאגב, לא סיווגו לנו אותם לענפים, אני חושב שהסיווג לענפים הוא דרמטי.

עודד פורר: בסוף התפקיד של הממשלה הוא להחליט ולתעדף במי מטפלים בעדיפות גבוהה יותר, מי בעדיפות נמוכה יותר, מי נמצא במצוקה גדולה יותר, מי פחות.

עודד פורר: לכן אני כן מבקש מרשות המסים: אנא, העבירו לוועדה, בבקשה – זה לדעתי דורש מכם לחיצת כפתור – את התוצאה בחלוקה לענפים.

עודד פורר: במסגרת התוצאה גם הייתי רוצה לדעת כמה פנו למערכת וקיבלו דחייה.

עודד פורר: זאת אומרת, אנחנו צריכים לקבל טבלה שאומרת כמה פניות היו למערכת, כמה מתוך הפניות האלה קיבלו, מהו הסכום הכולל, חלוקה לענפים גם מבחינת פניות, על אותו משקל, גם סכום כולל וגם האחוזים שלהם בתוך המערכת.

ניר ברקת: ומה הייתה הירידה בפועל.

עודד פורר: ואז נדע גם מה הייתה הירידה במחזורים, שגם את זה יש לכם.

עודד פורר: דבר שני, אני כן מבקש שתאפשרו לעסקים לקבל תשלום או מענק לפי 2019 על פי תצהיר בלבד.

עודד פורר: תצהיר חתום לפי דוח מבוקר שעדיין לא יהיה חייב במס.

עודד פורר: כשהם יגישו את הדוחות המבוקרים כמובן שהם יהיו חייבים במס, אבל לפחות שהמענק יינתן להם לפי מה שבאמת קרה ב-2019.

עודד פורר: את ההתחשבנות גם תוכלו לעשות אחר כך.

עודד פורר: אגב, גם במסיבת העיתונאים ראש הממשלה אמר: נשלם עכשיו – נתחשבן אחר כך.

עודד פורר: אז תשלמו לפי תצהיר עכשיו, תתחשבנו אתו אחר כך.

עודד פורר: לא יכול להיות שמובילים את העסק לעשות איזשהו מעשה שבסוף יאכל לו כל המענק.

עודד פורר: הוא צריך את המענק הזה כדי להתמודד תזרימית.

עודד פורר: זה לא שהוא ייהנה בסוף מהמענק הזה.

עודד פורר: אם הוא צריך לשלם מס הוא ישלם מס אבל הוא צריך את המענק עכשיו.

עודד פורר: הוא צריך אותו עכשיו בחודש מאי, הוא לא צריך אותו בהמשך.

עודד פורר: כנ"ל אני מבקש מכם למצוא פתרון למי שהיה חצי מהתקופה עצמאי וחצי מהתקופה שכיר ובסוף הוא לא מקבל לא מפה ולא מפה, או שהוא נפגע באחד מהמסלולים כי הוא מקבל רק על חצי מהמחזור שלו.

עודד פורר: אתם חייבים לפתור את הלקונה הזו.

עודד פורר: או לקחת בחשבון גם את הימים שלו כשכיר או בדרך אחרת.

עודד פורר: לגבי תשלומי ההיטלים, הרי ניהלנו על זה, מירי, דיונים לא קצרים כאן בוועדה פעם אחר פעם, ספציפית, לא על נכונות ההיטל או אי נכונות ההיטל אלא על העובדה שעסקים התנהלו לאורך תקופה ארוכה כשהיה ברור כמעט לכלל המשק הישראלי שההיטל הזה לא חל עליהם והצטברו פה חובות מאוד-מאוד גדולים להרבה מאוד עסקים.

עודד פורר: בסופו של דבר, הצעד לקראת שרשות המסים הלכה פה הוא באמת פריסה רחבה.

עודד פורר: אממה, הפריסה הזו נעשתה לא בימי משבר הקורונה, הפריסה הזו נעשתה בימים אחרים, כשעסק אמר: אוקיי, אני אוכל לשלם, זאת הפריסה שאני יודע לעמוד בה והגענו לאיזושהי פריסה.

עודד פורר: מה לעשות שהתגלגל לפתחנו משבר הקורונה וכאן אתם צריכים לבחון מה אתם עושים עם פריסת ההיטלים הזו.

עודד פורר: זה לא יכול להיות פרטני.

ניר ברקת: מה עם המע"מ על בסיס מזומן?

עודד פורר: קיבלנו מהם תשובה, אני לא אוהב אותה אבל זו העמדה של רשות המסים.

עודד פורר: פה הכדור הוא אצלנו, ניר.

עודד פורר: בסוף הדברים האלה צריכים לבוא בחקיקה.

עודד פורר: אני מקווה שתהיה ממשלה שתעשה משהו בעניין הזה.

עודד פורר: אני חייב בלומר שאני לא כל כך אופטימי.

עודד פורר: תודה, הישיבה נעולה.